amanoisuno/poet huggingface dataset:
逍搖堂五詠  其二 傅察
堂上春風至，欣欣草木情。鴉鳴藏柳暗，蝶舞映花明。暖日遲遲景，輕雷隱隱聲。客来何所有，采蕨試新烹。
逍搖堂五詠  其三 傅察
堂上薰風至，陽曦午更驕。翫陰欣葉密，引飲快冰消。乳燕飛還墮，鳴蟬咽復調。清談能卻暑，應不費招邀。
逍搖堂五詠  其四 傅察
堂上西風至，郊原歲事成。雨餘虹影落，雲霽露華清。唧唧蛩鳴夜，飄飄雁度晴。登臨多物色，筆落競縱橫。
逍搖堂五詠  其五 傅察
堂上寒風至，蕭條静物華。映窗唯有竹，倚檻更無花。碧瓦霜初重，銅壺日易斜。罇罍延夜永，不覺已朝霞。
吏隱亭會集 傅察
招攜共到習家池，雲水爲裳芰製衣。魚戲輕舡浮枕簟，鷗随落日下汀磯。岸巾已得杯中趣，横吹如從天外飛。野性每来應未厭，驪駒寧復賦言歸。
尉治吏隱亭二首  其一 傅察
公餘吏隱剏新亭，野闊雲低疊素屏。風動荷香翻偃蓋，日搖波影散疏星。望窮南畝千重綠，坐久西山數點青。更待晚凉蟬亂噪，與君散策試同聽。
尉治吏隱亭二首  其二 傅察
一番新雨洗華亭，四面晴天倚翠屏。並秀採蓮舒嫩臉，孤飛白鷺带殘星。披襟驟覺登仙樂，倚檻猶疑倒影青。横笛晚来聲更好，龍吟泓下亦時聽。
十五伯以詩見贈因次韻爲謝 傅察
蕭然顔巷復誰堪，竟日潛心到五三。載酒未妨從靖節，圍棋端不羡羊曇。逢人傾倒群兒笑，落筆縱横四座慚。舊學青箱知未替，更将新律付諸男。
次韻申泮宫直宿早秋四首  其一 傅察
新秋爽氣溢長空，弦誦低昻月映櫳。濟濟青衿成魯變，洋洋泮水詠洙風。群儒篆刻空章句，百氏紛紜賴折中。何日拔才空冀北，如今高譽滿山東。
次韻申泮宫直宿早秋四首  其二 傅察
皎皎清波滿四空，疏林散影弄朦朧。援毫欲賦陽臺夢，振袂欣乘玉宇風。已覺素秋来席上，卻疑仙景落壺中。凌雲未許攀仙桂，臥看冰輪沒漢東。
次韻申泮宫直宿早秋四首  其三 傅察
一方明月落長空，萬里餘輝鏁玉櫳。蟬韻啾啾来遠木，槐雲裊裊弄清風。共邀載酒陶彭澤，走訪談經戴侍中。景物蕭然無限思，靚粧應許過墻東。
次韻申泮宫直宿早秋四首  其四 傅察
泮宫深閉絳帷空，搖想佳人照綺櫳。閑倚畫屏憐永夜，懶搖紈扇引凉風。直疑令史歸天上，猶想陽臺入夢中。展轉覺来無一事，日搖槐影桂窗東。
又次申教授直宿三首  其一 傅察
皎皎虚堂带月清，金風入律露華明。潘郎寓直生秋興，韓子長歌憶短檠。驚鵲遶枝巢未稳，幽蟲尋砌隱餘聲。卻嫌詩思撩歸夢，数盡髙城長短更。
又次申教授直宿三首  其二 傅察
擾擾浮名絆此身，相逢樽酒眼還明。君如俊鶻方摶翮，我似彎弓不受檠。弱植幸容依玉樹，新詩嘗喜擲金聲。他時會致青雲上，莫厭卑棲歲屡更。
又次申教授直宿三首  其三 傅察
秋堂襆被有餘清，驟喜秋光潑眼明。簾外月華篩碎玉，牀頭螢火當長檠。直嫌唧唧秋蟲響，且聽琅琅弦誦聲。善教尙煩留滯席，朝恩未許便歸更。
同工曹至臨洛道中禾黍蔚然喜而作呈朱令 傅察
甘雨初匀歲事時，冥冥造物本無私。綠雲捲地薰風細，翠浪翻天曉露滋。已見郊原深沒馬，預欣場圃積如坻。從来令尹憂民切，短句聊憑一解頥。
方量牧地次韻工曹王亞叟 傅察
朝廷庶事備成康，郡邑承風底事忙。要使幅員無曠土，始知冀北有留良。疏狂似我徒勞耳，術業如君詎易量。奔走幸容陪笑語，每觀醉墨屡琳琅。
杜無逸留别次韻三首  其一 傅察
薰蒸和氣浹豐年，羸老欣聞詔令宣。疾惡如讎知勁節，清言有味樂推賢。卻嫌松菊荒三徑，故乞絲綸下九天。欲識邦人思厚德，四郊草木亦依然。
杜無逸留别次韻三首  其二 傅察
汪汪萬頃浸清波，千里旁漸惠澤多。化比宋均方渡虎，瑞同黄霸自生禾。盤根治劇觀游刃，破膽投姦去宿疴。已有謳吟喧井邑，更傳佳句似陰何。
杜無逸留别次韻三首  其三 傅察
一官塞北似飄蓬，邂逅威嚴霽弱翁。它日若陪林下客，亦能把釣待秋風。
無逸用前韻見謝復次韻三首  其一 傅察
藉藉聲名自妙年，優優惠化詠来宣。寧誇衣錦光前牒，便擬揮金繼昔賢。秀句屢同歌白雪，髙標猶幸視青天。自慚不得陪騶御，空想餘風尚凛然。
無逸用前韻見謝復次韻三首  其二 傅察
一麾聊復散餘波，才比淮陰益辦多。千里宣威憺夏日，三年種德斂秋禾。如綸忽聽頒新渥，勿藥還欣已舊疴。卻恐九重思治行，蒲輪它日竟如何。
無逸用前韻見謝復次韻三首  其三 傅察
鵬飛初不礙蒿蓬，自擬歸休慕仲翁。况有仙姿標洞府，泠然禦寇已乘風。
和鮑守次韻林德祖十四首  其一 傅察
南宫三日仕非輕，湖海歸来一草亭。譽襲芝蘭方冉冉，節髙松柏獨青青。仁風已播袁宏扇，素尚行須毛玠屏。豈待朞年歸報政，人占此地有台星。
和鮑守次韻林德祖十四首  其二 傅察
荘周蝴蝶夢魂輕，盤谷家山有舊亭。下筆未能工嫓白，折腰何敢望紆青。思魚此日空彈鋏，誤墨他年點畫屏。寂寞草玄繩戶閉，猶堪歸伴少微星。
和鮑守次韻林德祖十四首  其三 傅察
五月黄塵去傳輕，褰裳幾處宿郵亭。共知向日輸心赤，莫嘆微霜點鬢青。每傍重霄求寶劍，欲令新木作枯屏。流傳賸有風騷句，搖想群公若會星。
和鮑守次韻林德祖十四首  其四 傅察
恩分千里賞猶輕，好建精思李柏亭。日映冰壺融皎潔，風臨玉樹發葱青。高名競慕蒲葵扇，雅操寧施刻鏤屏。夢得惠連春草句，虚傳李白是金星。
和鮑守次韻林德祖十四首  其五 傅察
氣蓋千人一羽輕，九霄丹鶴唳華亭。姓名已入金甌覆，留滯休嗟銀印青。彩筆掞天摛麗藻，高標插地見長屏。鹽梅他日從人望，商說何功比列星。
和鮑守次韻林德祖十四首  其六 傅察
聖代勤民豈外輕，聲名今已播邊亭。風搖鈴閣終晨静，雨鏁棠陰滿地青。賜表殊功宜冕服，榮分從吏亦緹屏。如公學問留閑郡，東壁何人應二星。
和鮑守次韻林德祖十四首  其七 傅察
十年塵土坐才輕，五斗猶堪佐縣亭。鼎貴敢歆新綬紫，固窮唯有舊氈青。已甘終作輪囷木，未忍翻同屈曲屏。猶喜膺門被容接，常瞻郎位蔚然星。
和鮑守次韻林德祖十四首  其八 傅察
銀鈎落紙彩毫輕，醉寫新詩入禁亭。學擅儒宗窮壼奥，文摛墨妙炳丹青。親承零露如金掌，密蔽衝風似寶屏。雅意未須嗟出守，宵衣方念庻民星。
和鮑守次韻林德祖十四首  其九 傅察
九萬鵬程舉翮輕，蚤年高譽滿江亭。曾分蘭省趨墀赤，行從荷囊拜瑣青。雅度最宜鏘玉佩，精忠不用綠沉屏。欲令行部襜帷去，要使人爭識景星。
和鮑守次韻林德祖十四首  其一○ 傅察
久嗟留滯壓叢輕，桃李無言向野亭。展驥始應流汗赤，登龍早見出藍青。三餘共對賢人酒，四野欣瞻别駕屏。何日蒲輪趨加節，便看兩兩映魁星。
和鮑守次韻林德祖十四首  其一一 傅察
半刺同流寄未輕，勤勞每念離鄉亭。髙懷不羡貂蟬貴，麗句還酬玉案青。字買千金休擇筆，才兼三絕好書屏。獨慚後學波瀾狹，明月舒空映小星。
和鮑守次韻林德祖十四首  其一二 傅察
淮陰當日少年輕，官舍渾如寄旅亭。十載凄凉甘組綠，三冬諷誦伴燈青。才非徐孺慚懸榻，諂異陳咸豈觸屏。獨幸親逢陶謝手，每觀一字並華星。
和鮑守次韻林德祖十四首  其一三 傅察
佐縣三年敢意輕，掾曹還許暫平亭。齒延屡醉爭扶白，嗣響非工愧取青。自此浮鷗容海浪，幸同馴鹿傍車屏。從今已恐終更去，悵望參商是别星。
和鮑守次韻林德祖十四首  其一四 傅察
使軺問俗畫輪輕，五馬張筵駐驛亭。他日恩榮封詔紫，佇看蹇諤伏蒲青。才能並賜龍文劍，勳業同分雲母屏。太史已書賢者聚，荀陳此地仰華星。
七月二十五登舟 傅察
暫来征騎出闍闉，卻棹扁舟下小津。颯颯西風如送客，蕭蕭晚雨欲留人。一年蹤跡無停日，千里羈遊又遠親。爲問篙師從此去，定知幾日到東秦。
野宿 傅察
泝水秋風揚短棹，穿林落日繫孤舟。心清乍喜離囂俗，野曠翻疑動旅愁。歸雁高飛雲杳杳，幽蟲夜語草悠悠。此間景物君知否，即是瀟湘一片秋。
晚發 傅察
理棹頻看溪水分，岸移不覺轉孤村。漁翁醉臥灘沙穏，樵子行歌岸草昏。白鷺成行低欲落，清蟬無数斷還聞。自将野色幷秋色，都付詩魂與醉魂。
過濼次衡元度韻 傅察
山雲漠漠水溟溟，千里拏舟似葉輕。乍喜晚光偏照耀，卻嫌秋色太分明。疑人鷗鳥看来熟，殢客荷花望處平。佳景直須乘興入，蚤催風伯送吾行。
再阻風次衡元度韻 傅察
阻風三日不舂粮，浪逆篙横未到莊。碧水賴知饒夜月，青山已復下殘陽。每吟秋興空多淚，欲賦西征細作行。行止定非臧氏力，艱難險阻自須嘗。
次韻烹茶四首  其一 傅察
移種疑從紫府仙，世間凡草護芊眠。味高石蜜甘居下，效捷靈芝愧在前。玉𩊓並標官焙印，月團猶带御爐烟。年来海宇皆知愧，卻笑神農未解煎。
次韻烹茶四首  其二 傅察
吏隱從人號懶仙，一甌常及日高眠。要令萬卷澆胸次，便覺三山到眼前。客至不須樽有酒，家貧肯厭突無烟。清泉近在南山麓，珍味殊勝渭水煎。
次韻烹茶四首  其三 傅察
不但蠲煩起醉仙，能令古莽失多眠。春風乍拂千巖上，曉雨初沾百草前。絳縷縫囊包紫璧，玉塵凝盌照清烟。今人嗤點前人拙，未肯須依古法煎。
次韻烹茶四首  其四 傅察
仰望群公若會仙，貪論茗飲未安眠。冥搜往往遊塵外，得句時時在枕前。夜漏謳吟清徹骨，晴窗揮染净無烟。中秋風月佳辰近，應把雲腴對竹煎。
槐堂二首  其一 傅察
殷勤當日植文槐，志在經綸世豈知。古柏空傳武侯廟，甘裳爭誦召公詩。頽顔共惜成陳迹，厦屋初欣敞舊規。豈但一時追盛事，髙名從此看雙垂。
槐堂二首  其二 傅察
鬰鬰庭柯已百年，相傳勿翦豈徒然。曾棲鸞鳳枝條聳，直傍雲霄雨露偏。彩制乍驚增昔構，佳名還喜契台躔。故知異日思遺愛，爭指新堂說二賢。
李良寵示牡丹長句謹賦三首  其一 傅察
一見奇葩潑眼明，兩川風物寄爭新。十家京洛供長日，萬朵東秦照暮春。諦視尚疑傾國女，醉吟猶付謫仙人。定知不是無情物，爲有真香暗度頻。
李良寵示牡丹長句謹賦三首  其二 傅察
紫檀刻蘂香初吐，紅粉匀葩色正新。孤艷最宜微带雨，衆芳誰復與爭春。無端應恨風驚葉，不醉卻宜花笑人。從此徑須連夜賞，遶闌百匝未爲頻。
李良寵示牡丹長句謹賦三首  其三 傅察
如酥小雨壓芳塵，曲檻重来花更新。莫怪東風鍾異美，獨将仙種殿餘春。愧非阿母池邉客，喜見陽臺夢裏人。猶恨此生輸蛺蝶，偷香抱蕊往来頻。
題毛彦謨容膝軒 傅察
蓴菜鱸魚意未疏，歸来端爲憶吾廬。縱談袞袞皆忘倦，豪氣飄飄尚不除。賴有一經如長孺，休嫌四壁似相如。小窗宴坐無餘事，門外頻聽長者車。
次毛彦謨韻 傅察
平生貴異不謀身，率道恂恂范伯孫。巷有青衿来問道，家無赤腳可應門。抗章曾叩蒼龍闕，讜議終開白獸罇。見說晚聞多妙教，悠悠浮世更堪論。
南溪會集二首  其一 傅察
傳聞公退集群英，共惜殘春到野亭。髙柳半天成翠幄，搖峰插地作長屏。應憐曠寂囂塵絕，更覺蕭疏物象泠。顧我阻陪車馬客，空吟河畔草青青。
南溪會集二首  其二 傅察
淡蕩春溪带晚城，勝遊此地繼蘭亭。風搖波面琉璃簟，雨洗山光翡翠屏。舉酒莫辭歸酩酊，垂綸聊復向清泠。曾須踏月重追賞，要看林烟共罩青。
次韻任伯仲均父詩和唐英之什 傅察
数子聲華久絕塵，更将詩律闘清新。爛如曉日鋪紅錦，穆若薰風泛綠蘋。王謝由来多大手，何劉那得比斯人。從今海內傳流徧，在處常應護鬼神。
九日次韻邢子友 傅察
側身西望涕沾翰，黄菊丹茰又滿闌。徧插定應憐我遠，從遊誰復盡親歡。年過騎省悲秋易，貧似司空乞酒難。何日故園鳴雁侣，醉歸松竹挂衣冠。
贈毛彦謨二首  其一 傅察
相逢晚歲莫情疏，徑欲連墻卜並居。苦學羡君詩有味，固窮憐我食無餘。從容杯酒頻揮麈，斗藪塵埃喜振裾。聞道談言過輔嗣，故應回首萬浮虚。
贈毛彦謨二首  其二 傅察
歎息朝廷記憶疏，未聞平子賦閑居。窮經豈但論糟粕，樂道寧能逐腐餘。已覺烟霞親几杖，不教塵土汙簪裾。客来強起談名理，寂寞茅齋盡日虚。
馬上作 傅察
心逐輕波去，身随匹馬歸。據鞍揮淚盡，回首一依依。
夢覺 傅察
日永不可過，夜凉愁更多。蟬聲嘶晚月，孤枕夢如何。
思家 傅察
一别遽如許，歸期可奈何。無心戀明月，有淚寄流波。
七月十一日夜凉風驟至即事書懷三絕句  其一 傅察
凉飈此夕何佳哉，萬里朱炎去不来。吹入離人多少恨，卻将魂夢到陽臺。
七月十一日夜凉風驟至即事書懷三絕句  其二 傅察
蕭蕭初覺澹雲輕，颯颯如聞轉樹聲。收拾光輝渾在眼，應知騎省賦初成。
七月十一日夜凉風驟至即事書懷三絕句  其三 傅察
窗外時聞一葉落，槐陰驚起幾蟬鳴。秋風定是多情物，解作離腸欲斷聲。
七月十六夜對月 傅察
雲捲天高鳥鵲飛，滿庭槐影轉風枝。可憐秋色誰分付，正是安仁作賦時。
牡丹三首  其一 傅察
侍中宅畔千餘朵，興慶池邊四五枝。何似城南王處士，滿園無数鬬新奇。
牡丹三首  其二 傅察
無奈狂風日日催，東君欲去復徘徊。應緣衆卉羞相並，故遣妖姿最後開。
牡丹三首  其三 傅察
半醉西施暈曉粧，天香一夜染衣裳。躊蹰欲畫無窮意，筆法何人繼趙昌。
聞有游蔡氏園看牡丹詩戲作一絕呈季長 傅察
車騎雍容駐道傍，小園尋勝見花王。應知異日傳佳句，處處人稱黄四娘。
海棠二首  其一 傅察
恰恰清明昨夜過，海棠幽獨占春多。杜陵不是無心賦，才薄難工奈若何。
海棠二首  其二 傅察
欲識東君用意工，故将殘葉襯輕紅。可憐雨洗胭脂濕，只怕風吹翠幄空。
天寧節前筵口號 傅察
天扶寶運世興王，慶陋猗蘭入畫堂。千載後觀周禮樂，萬邦搖奉舜衣裳。北門驕子常輸賮，南極老人方效祥。試向紅雲瞻魏闕，侍臣應上萬年觴。
天寧節後筵口號 傅察
流虹啓聖際千年，湛露洪恩下九天。騰踏歡聲來擊壤，氤氳瑞色散非煙。已賡聖代中和頌，更草前賢封禪篇。四海豈知蒙帝力，春臺此日倍熙然。
天寧節馬前口號 傅察
千秋從昔慶嘉名，四海而今賀太平。十里旌旗明曉色，萬家弦管被新聲。五雲已逐陽烏現，百獸方隨儀鳯鳴。更喜簪紳趨燕衎，南山祝聖願同傾。
送杜守口號 傅察
九重丹詔錫恩榮，嫋嫋秋風卷旆旌。藉甚搢紳争頌德，爛然衣錦得徐行。一錢選受群翁送，三徑歸來萬事輕。宣室異時思賈傅，蒲輪應復召枚生。
虞憲按樂致語 傅察
熙然伏運慶當千，初見簫韶被管弦。況際軺車臨樂國，更張綺席會群仙。歡聲已逐鏗鏘奏，和氣方隨律呂宣。何日九重頒召節，好從鵷鷺聽鈞天。
傅倅請杜守樂語 傅察
清時樂事昔難逢，曦御初移晝景融。麥秀兩岐翻翠浪，槐陰四面舞輕風。揮餘玉塵談無倦，醉倒金罍酒屢空。髣髴已聞頒鳯詔，朝來喜氣滿城中。
毛彦謨以其弟彦周出殯見索挽詞謹賦一首 傅察
十年鄉校嘆蹉跎，一日皇恩盡網羅。别去謂宜登上第，歸來還復遇沉痾。秋風但結原鴒恨，曉露空聞蒿里歌。榮願未酬身已殁，平生稽古竟如何。
挽詞二首  其一 傅察
仙李遺風遠，髙門積慶長。及身儀禁路，有子耀巖廊。不及千鍾樂，應留八葉昌。凄凉封蜜印，髣髴映金章。
挽詞二首  其二 傅察
故里尊疏傅，群公慶孟侯。方歆五福備，遽隔九原幽。歎息人何贖，褒榮禮獨優。翻疑脱仙骨，名字照丹丘。
又挽詞三首  其一 傅察
蕭葉蟠根大，于門結駟新。鵷行尊几杖，鶴骨離風塵。追挽傾朝紱，褒榮動帝宸。惟應兩河道，猶想錦衣春。
又挽詞三首  其二 傅察
遺子一經足，成家五福幷。千鍾欣祿養，萬石仰榮名。日射銘旌字，風傳袞鐸聲。搖知開吉地，不假問三生。
又挽詞三首  其三 傅察
榆社聆風遠，蘭階托契深。興宗知有自，處貴獨無心。隴柏晞朝露，庭槐長夏陰。如公更何恨，顧我尚沾襟。
次韻謝文驥主簿見寄兼示劉宣叔 陳與義
斷蓬隨天風，飄蕩去何許。寒草不自振，生死依牆堵。兩途俱寂寞，衆手劇雲雨。坐令習主簿，下與雞鶩伍。遥知竹林交，未肯一時數。翩翩三語掾，智與謾相補。髯劉吾所畏，道屈空去魯。子才亦落落，傾蓋極許予。四夔照河濱，一笑寬逆旅。堂堂吾景方，去作泉下土。未知我露電，能復幾寒暑。思蒓久未决，食薺轉覺苦。我不逮諸子，要先諸子去。不種楊惲田，但灌呂安圃。未知誰善釀，可作孔文舉。十年亦晚矣，請便事斯語。
題劉路宣義風月堂 陳與義
長風將佳月，萬里到此堂。天遊本無待，邂逅今夕凉。北窗舊竹短，南窗新竹長。此君本無心，風月不相忘。道人方燕坐，萬物凝清光。不獨揖霜雪，似聞笙鶴翔。乃知一念靜，可洗千劫忙。明當携麯生，往問安心方。
送呂欽問監酒受代歸 陳與義
以我千金帚，逢君萬斛船。要知窮有自，未覺懶相先。盆盎三年夢，篇章四海傳。怱怱秣歸馬，離恨滿霜天。
次韻周教授秋懷 陳與義
一官不辦作生涯，幾見秋風捲岸沙。宋玉有文悲落木，陶潜無酒對黄花。天機衮衮山新瘦，世事悠悠日自斜。誤矣載書三十乘，東門何地不宜瓜。
次韻張矩臣迪功見示建除體 陳與義
建德我故國，歸哉遄我驅。除道得歡伯，荆棘無復餘。滿懷秋月色，未覺饑腸虛。平林過西風，爲我起笙竽。定知張公子，能共寂寞娛。執此以贈君，意重貂襜褕。破帽與青鞋，耐久心亦舒。危處要進步，安處勿停車。成虧在道德，不在功利區。收視以爲期，問君此何如。開尊且復飲，辭費道已迂。閉口味更長，香斷窗櫺疏。
八音歌  其一 陳與義
金張與許史，不知寒士名。石交少瑕疵，但有一麯生。絲色隨染异，擇交士所貴。竹林固皆賢，山王以官累。匏酌可延客，藜羹無是非。土思非不深，無屋未能歸。革華雖可侯，不敢踐危地。木奴會足飽，寬作十年計。
八音歌  其二 陳與義
金章笑鶉衣，玉堂陋茅茨。石火不須臾，白駒隙中馳。絲鬢那可避，會當來如期。竹固不如肉，飛觴莫辭速。匏竹且勿喧，聽我歌此曲。土花玩四時，未覺有榮辱。革木要一聲，好异乖人情。木公不可待，且復舉吾觥。
題牧牛圖 陳與義
千里烟草綠，連山雨新足。老牛抱朝饑，向山影觳觫。犢兒狂走先過浦，却立長鳴待其母。母子爲人實倉廩，汝飽不慚人愧汝。牧童生來日日娛，只憂身大當把鉏。日斜睡足牛背上，不信人間有廣輿。
題易元吉畫麞 陳與義
紛紛騎馬塵及腹，名利之窟爭馳逐。眼明見此山中吏，怪底吾廬有林谷。雌雄相對目炯炯，意閑不受榮與辱。掇皮皆真豈自知，坐令貓犬羞奴僕。我不是李衛公，欺爾無魂規爾肉。又不是曹將軍，數肋射爾不遺鏃。明窗無塵簾有香，與爾共此春日長。戲弄竹枝聊卒歲，不羨晉宮車下羊。
題唐希雅畫寒江圖 陳與義
江頭雲黄天醞雪，樹枝慘慘凍欲折。耐寒野鴨不知歸，猶向沙邊弄羽衣。黄茅終日不自力，影亂弱藻相因依。惟有蒼石如卧虎，不受陰晴與寒暑。舟中過客莫敢侮，閑伴長江了今古。
江南春 陳與義
雨後江上綠，客愁隨眼新。桃花十里影，摇蕩一江春。朝風迎船波浪惡，暮風送船無處泊。江南雖好不如歸，老薺遶牆人得肥。
蠟梅 陳與義
智瓊額黄且勿誇，回眼視此風前葩。家家融蠟作杏蔕，歲歲逢梅是蠟花。世間真僞非兩法，映日細看真是蠟。我今嚼蠟已甘腴，况此有味蠟不如。只愁繁香欺定力，薰我欲醉須人扶。不辭花前醉倒卧經月，是酒是香君試別。
次韻張元方春雪 陳與義
雲黄天爲低，窗白雪初作。幽人睡方覺，簾外舞萬鶴。斜斜既可人，整整亦不惡。不知來何暮，遂失梅花約。東風桃杏暖，不受珠璣絡。聊回萬斛潤，點點付藜藿。幽人無酒飲，一笑供酬酢。歲晚會復來，相期在丘壑。
舍弟踰日不知雪勢密因再賦 陳與義
密雪來催詩，似怪子不作。蔽天白漫漫，誰辨鷺與鶴。坐令天回笑，未受風作惡。急飛既繁麗，緩舞尤綽約。稍積草木上，斷縞莽聯絡。終然要白日，印彼葵與藿。滿眼豐歲意，空詩信難酢。慎勿辭典衣，已不慮填壑。
雜書示陳國佐胡元茂四首  其一 陳與義
一官專爲口，俯仰汗我顔。顧將千日饑，換此三歲閑。冥冥雲表雁，時節自往還。不憂稻粱絕，憂在羅網間。絕勝杜拾遺，一飽常間關。晚知儒冠誤，猶戀終南山。
雜書示陳國佐胡元茂四首  其二 陳與義
杜門十日疾，因得觀妄身。勿云千金軀，今視如埃塵。平生老赤脚，每見生怒嗔。揮汗煮我藥，見此愧其勤。
雜書示陳國佐胡元茂四首  其三 陳與義
巨源邦之棟，急士如拾珍。定知柳下鍛，遠勝崔史陳。絕交雖已隘，益見叔夜真。士要雖衣食，求仁今得仁。釋之與王生，盛美俱絕倫。吾評竹林詠，未可少若人。
雜書示陳國佐胡元茂四首  其四 陳與義
昔吾同年友，壯志各南溟。十年風雨過，見此落落星。秀者吾元茂，衆器見鼎鉶。許身稷契間，不但醉六經。時逢下車揖，慰我兩眼青。勿憂事不理，伯始在朝廷。
書懷示友十首  其一 陳與義
俗子令我病，紛然來座隅。賢士費懷思，不受折簡呼。城東陳孟公，久闊今何如。明月照天下，此夕與君俱。不難十里勤，畏借東家驢。似聞有老眼，能作薦鶚書。功名勿念我，此心已掃除。
書懷示友十首  其二 陳與義
張子霜後鷹，眉骨非凡曹。不肯兄事錢，但欲僕命騷。胡爲隨我輩，碌碌著青袍。相逢車馬邊，伎癢不得搔。
書懷示友十首  其三 陳與義
平生詩作祟，腸肚困藿食。使我忘隱憂，亦自得詩力。絕知是餘蔽，且復求今日。不如付杯酒，一笑萬事畢。毛穎僅升堂，麯生真入室。
書懷示友十首  其四 陳與義
我夢鍾鼎食，或作山林遊。當其適意時，略與人間侔。覺來迹便掃，我已不悲憂。人間安可比，夢中無悔尤。
書懷示友十首  其五 陳與義
我策三十六，第一當歸田。柴門種雜樹，婆娑樂餘年。是中三益友，不減二仲賢。柏樹解說法，桑葉能通禪。
書懷示友十首  其六 陳與義
有錢可使鬼，無錢鬼揶揄。百年堂前燕，萬事屋上烏。微官不救饑，出處違壯圖。相牛豈無經，種樹亦有書。如何求二頃，歸卧淵明廬。曝背對青山，鳥鳴人意舒。試數門前客，終歲幾覆車。
書懷示友十首  其七 陳與義
仲舒老一經，策世非所長。瓦鼎薦蔬食，但取充饑腸。偉哉賈生書，開闔有耿光。既珍亦可飽，舉俗不見嘗。
書懷示友十首  其八 陳與義
揚雄平生學，肝腎困雕鑴。晚於玄有得，始悔賦甘泉。使雄早大悟，亦何事於玄。賴有一言善，酒箴真可傳。
書懷示友十首  其九 陳與義
蕭蕭十月菊，耿耿照白草。開窗逢一笑，未覺徐娘老。風霜要飽更，獨立晚更好。韓公真躁人，顧用擾懷抱。
書懷示友十首  其一○ 陳與義
青青堂西竹，歲寒不緇磷。蓬蒿衆小中，拭眼見長身。澹然冬日影，此處極可人。子猷幸見過，一洗聲色塵。
風雨 陳與義
風雨破秋夕，梧葉窗前驚。不愁黄落近，滿意作秋聲。客子無定力，夢中波撼城。覺來俱不見，微月照殘更。
曼陀羅花 陳與義
我圃殊不俗，翠蕤敷玉房。秋風不敢吹，謂是天上香。烟迷金錢夢，露醉木蕖粧。同時不同調，曉月照低昂。
螢火 陳與義
翩翩飛蛾掩明燭，見烹膏油罪莫贖。嘉爾螢火不自欺，草間相照光煜煜。却馬已錄仙人方，映書曾登君子堂。不畏月明見陋質，但畏風雨難爲光。
北風 陳與義
北風掠野悲歲暮，黄塵漲街人不度。孤鴻抱饑客千里，性命么微不當怒。梅花欲動天作難，蓬飛上天得盤桓。千里卧木枝葉盡，獨自人間不受寒。
送張仲宗押戟歸閩中 陳與義
翩然鴻鵠本不群，亦復爲口長紛紛。去年弄影河北月，今年迎面江南雲。還家不比陶令冷，持節正效相如勤。青天白日映徒御，玄髮絳旆明江濆。舟前落花慰野老，浦口杜若愁湘君。遥知詩成寄驛使，萬里春色當見分。贈人以言予豈敢，不忍負子聊云云。舊山雖好慎勿過，恐有德璋能勒文。
襄邑道中 陳與義
飛花兩岸照船紅，百里榆堤半日風。卧看滿天雲不動，不知雲與我俱東。
寄新息家叔 陳與義
風雨淮西夢，危魂費九升。一官遮日手，兩地讀書燈。見客深藏舌，吟詩不負丞。竹林雖有約，門戶要人興。
年華 陳與義
去國頻更歲，爲官不救饑。春生殘雪外，酒盡落梅時。白日山川映，青天草木宜。年華不負客，一一入吾詩。
茅屋 陳與義
茅屋年年破，春風歲歲來。寒從草根退，花值客愁開。時序添詩卷，乾坤進酒杯。片雲無思極，日暮却空迴。
酴醾 陳與義
雨過無桃李，唯餘雪覆牆。青天映妙質，白日照繁香。影動春微透，花寒韻更長。風流到尊酒，猶足助詩狂。
雨 陳與義
蕭蕭十日雨，穩送祝融歸。燕子經年夢，梧桐昨暮非。一凉恩到骨，四壁事多違。衮衮繁華地，西風吹客衣。
西風 陳與義
木末西風起，中含萬里凉。浮雲不愁思，盡日只飛揚。夢斷頭將白，詩成葉自黄。不關明主棄，本出涸陰鄉。
題許道寧畫 陳與義
滿眼長江水，蒼然何郡山。向來萬里意，今在一窗間。衆木俱含晚，孤雲遂不還。此中有佳句，吟斷不相關。
和張規臣水墨梅五絕  其一 陳與義
巧畫無鹽醜不除，此花風韻更清姝。從教變白能爲黑，桃李依然是僕奴。
和張規臣水墨梅五絕  其二 陳與義
病見昏花已數年，只應梅蕊固依然。誰教也作陳玄面，眼亂初逢未敢憐。
和張規臣水墨梅五絕  其三 陳與義
粲粲江南萬玉妃，別來幾度見春歸。相逢京洛渾依舊，唯恨緇塵染素衣。
和張規臣水墨梅五絕  其四 陳與義
含章檐下春風面，造化功成秋兔毫。意足不求顔色似，前身相馬九方皋。
和張規臣水墨梅五絕  其五 陳與義
自讀西湖處士詩，年年臨水看幽姿。晴窗畫出橫斜影，絕勝前村夜雪時。
夜雨 陳與義
經歲柴門百事乖，此身只合卧蒼苔。蟬聲未足秋風起，木葉俱鳴夜雨來。棋局可觀浮世理，燈花應爲好詩開。獨無宋玉悲歌念，但喜新凉入酒杯。
連雨不能出有懷同年陳國佐 陳與義
雨師風伯不吾謀，漠漠窮陰斷送秋。欲過蘇端泥浩蕩，定知高鳳麥漂流。檐前甘菊已無益，階下决明還可憂。安得如鴻六尺馬，暫時相對說新愁。
目疾 陳與義
天公嗔我眼常白，故著昏花阿堵中。不怪參軍談瞎馬，但妨中散送飛鴻。著籬令惡誰能繼，損讀方奇定有功。九惱從來是佛種，會如那律證圓通。
以事走郊外示友 陳與義
二十九年知已非，今年依舊壯心違。黄塵滿面人猶去，紅葉無言秋又歸。萬里天寒鴻雁瘦，千村歲暮鳥烏微。往來屑屑君應笑，要就南池照客衣。
十月 陳與義
十月北風催歲闌，九衢黄土污儒冠。歸鴉落日天機熟，老雁長雲行路難。欲詣熱官憂冷語，且求濁酒寄清歡。孤吟坐到三更月，枯木無枝不受寒。
題小室 陳與義
暫脫朝衣不當閑，澶州夢斷已多年。諸公自致青雲上，病客長齋繡佛前。隨意時爲師子卧，安心懶作野狐禪。爐煙忽散無蹤跡，屋上寒雲自黯然。
次韻張迪功春日 陳與義
年年春日寒欺客，今日春無一半寒。不覺轉頭逢歲換，便須揩目待花看。爭新遊女幡垂鬢，依舊先生日照盤。從此不憂風雪厄，杖藜時可過蘇端。
又和歲除感懷用前韻 陳與義
宦情吾與歲俱闌，只有詩盟偶未寒。鬢色定從今夜改，梅花已判隔年看。高門召客車稠疊，下里燒香篆屈盤。我亦三杯聊復爾，夢回鵷鷺出朝端。
張迪功携詩見過次韻謝之二首  其一 陳與義
黄紙紅旗意未闌，青衫俱不救饑寒。久荒三徑未得返，偶有一錢何足看。世事豈能磨鐵硯，詩盟聊可歃銅盤。不嫌野外時迂蓋，政要相從叩兩端。
張迪功携詩見過次韻謝之二首  其二 陳與義
黄雞白日唱初闌，便覺杯觴耐薄寒。坐上客多真足樂，床頭易在不須看。更思深徑挼紅蕊，政待移厨洗玉盤。苦恨重城催興盡，歸時落日尚雲端。
即席重賦且約再遊  其一 陳與義
牆頭花定覺風闌，牆外池深酒亦寒。馬健莫愁歸路遠，詩成未許俗人看。釣魚不用尋溫水，濯髮真如到洧盤。一笑得君天所借，尊前無地著憂端。
即席重賦且約再遊  其二 陳與義
詩情不與歲情闌，春氣猶兼水氣寒。怪我問花終不語，須公走馬更來看。共知浮世悲駒隙，即見平波散芡盤。得一老兵雖可飲，從今取友要須端。
次韻家叔 陳與義
衮衮諸公車馬塵，先生孤唱發陽春。黄花不負秋風意，白髮空隨世事新。閉戶讀書真得計，載肴從學豈無人。只應又被支郎笑，從者依前困在陳。
次韻答張迪功坐上見貽張將赴南都任  其一 陳與義
足錢便可不須侯，免對妻兒賦百憂。一笑相逢亦奇事，平生所得是清流。談天安用如鄒子，掃地還應學趙州。南北東西底非夢，心閑隨處有真遊。
次韻答張迪功坐上見貽張將赴南都任  其二 陳與義
千首能輕萬戶侯，誦君佳句解人憂。夢闌塵裏功名晚，笑罷尊前歲月流。世事無窮悲客子，梅花欲動憶吾州。明朝又作河梁別，莫負平生馬少遊。
送張迪功赴南京掾  其一 陳與義
士固難推挽，君其自寵珍。詩成建安子，名到斗南人。晚歲還爲客，微官只爲身。向來書盡熟，去不愧張巡。
送張迪功赴南京掾  其二 陳與義
岸闊舟仍小，林空風更多。能堪幾寒暑，又作隔山河。看客休題鳳，將書莫換鵝。功名大槐國，終要白鷗波。
梅花 陳與義
高花玉質照窮臈，破雪數枝春已多。一時傾倒東風意，桃李爭春奈晚何。
與周紹祖分茶 陳與義
竹影滿幽窗，欲出腰髀懶。何以同歲暮，共此晴雲椀。摩挲蟄雷腹，自笑計常短。异時分憂虞，小杓勿辭滿。
題畫兔 陳與義
碎身鷹犬慚何忍，埋骨詩書事亦微。霜露深林可終歲，雌雄暖日莫忘機。
寄若拙弟兼呈二十家叔 陳與義
退之送窮窮不去，樂天待富富不來。政須青山映白髮，顧著皂蓋爭黄埃。何如父子共一壑，龐家活計良不惡。阿奴况自不碌碌，白鷗之盟可同諾。三間瓦屋亦易求，著子東頭我西頭。中間共作老萊戲，世上樂復有此不。問夢膏肓應已瘳，歸來歸來無久留。竹林步兵非俗流，爲道此意思同遊。
次韻謝表兄張元東見寄 陳與義
平生張翰極風流，好事工文妙九州。燈裏偶然同一笑，書來已似隔三秋。林泉入夢吾當隱，花鳥催詩歲不留。安得清談一陶寫，令人絕憶許文休。
若拙弟說汝州可居已卜約一丘用韻寄元東 陳與義
四歲冷官桑濮地，三年羸馬帝王州。陶潜迷路已良遠，張翰思歸那待秋。病鶴欲飛還躑躅，孤雲欲去更遲留。盍簪共結雞豚社，一笑相從萬事休。
元方用韻見寄次韻奉謝兼呈元東  其一 陳與義
大難詞源三峽流，小難詩不數蘇州。了無徐生齊氣累，正值甯子商歌秋。鵠飛千里從此始，驥絕九衢誰得留。歲晚煩君起我病，兩篇三嘆不能休。
元方用韻見寄次韻奉謝兼呈元東  其二 陳與義
一歡玄髮水東流，兩脚黄塵閱幾州。王湛時須看周易，虞卿未敢著春秋。不辭彭澤腰常折，却得邯鄲夢少留。有句驚人雖可喜，無錢使鬼故宜休。
元方用韻寄若拙弟邀同賦元方將託若拙覓顔淵之五十畝故詩中見意 陳與義
夢中與世極周流，錯認三刀是得州。擬學耕田給公上，要爲同社燕春秋。囊間已辦青芒屨，桑間想聞黄栗留。儻有幽人諮出處，爲言無况莫來休。
西郊春事漸入老境元方欲出遊以無馬未果今日得詩又有舉鞭何日之嘆因次韻招之 陳與義
毛穎陳玄雖勝流，也須從事到青州。重吟玉樹懷崔子，欲唱金衣無杜秋。官柳正須工部出，園花猶爲退之留。籃輿自可煩兒輩，一笑來從樾下休。
答元方述懷作 陳與義
不見圓機論九流，紛紛騎鶴上揚州。令之敢恨松桂冷，君叔但傷蒲柳秋。汝海蛇杯應已悟，襄陵駒隙竟難留。來牛去馬無窮債，未蓋棺前盍少休。
六言二首  其一 陳與義
莫賦澗松鬰鬰，但吟陂麥青青。爲婦讀劉伶傳，教兒書甯戚經。
六言二首  其二 陳與義
種竹可侔千戶，擁書不假百城。何必思之爛熟，熱官無用分明。
聞葛工部寫華嚴經成隨喜賦詩 陳與義
如來性海深復深，著書與世湔蓬心。畫沙累土皆佛事，况乃一字能千金。老郎居塵念不起，法中龍象人師子。前身智永心了然，結習未空猶寄此。怪公聚筆如須彌，經成筆盡手不知。凌雲題就韋誕老，願力所到公何疑。珠函繡帙芝蘭室，護持金剛竦神物。枯葵應感不足論，毛頴陶泓俱見佛。
次韻家弟碧線泉 陳與義
七孔穿針可得過，冰蠶映日吐寒波。練飛空詠徐凝水，带斷疑分漢帝河。川后不愁微步襪，鮫人暗動卷綃梭。才高下視玄虛賦，對此區區轉患多。
同家弟賦蠟梅詩得四絕句  其一 陳與義
朱朱與白白，著意待春開。那知洞房裏，已傍額黄來。
同家弟賦蠟梅詩得四絕句  其二 陳與義
韻勝誰能捨，色莊那得親。朝陽一映樹，到骨不留塵。
同家弟賦蠟梅詩得四絕句  其三 陳與義
黄羅作廣袂，絳帳作中單。人間誰敢著，留得護春寒。
同家弟賦蠟梅詩得四絕句  其四 陳與義
一花香十里，更值滿枝開。承恩不在貌，誰敢鬬香來。
次韻光化宋唐年主簿見寄二首  其一 陳與義
茂林當日映群賢，也喚畸人到席間。棄我便驚車轍遠，懷君端合鬢毛班。夢中猶得攀珠樹，別後能忘倒玉山。遥想詩成記來日，筆端風雨發天慳。
次韻光化宋唐年主簿見寄二首  其二 陳與義
高人主簿固非宜，天馬何妨畧受鞿。會有梅花堪寄遠，可因蒓菜便懷歸。相如未免家徒壁，季子行看嫂下機。且復哦詩置此事，江山相助莫相違。
再用景純韻詠懷二首  其一 陳與義
路斷赤墀青瑣賢，士龍同此屋三間。愁邊潘令鬢先白，夢裏老萊衣更班。欲學大招那有賦，試謀小隱可無山。一錢留得真堪笑，未到囊空猶是慳。
再用景純韻詠懷二首  其二 陳與義
木枕蒲團病更宜，從教惡少事鞍鞿。元無王老又何怨，不有麯生誰與歸。六日取蟾乖世用，三年刻楮費天機。只應杖屨從公處，未覺平生與願違。
謝楊工曹 陳與義
借屋三間稍離塵，携書一束謾娛身。客居最負青春好，世事空隨白髮新。造化小兒真薄相，市朝大隱亦長貧。獨無芋粟供賓客，虛辱先生賦北鄰。
謹次十七叔去鄭詩韻二章以寄家叔一章以自詠  其一 陳與義
鄉里小兒真可憐，市朝大隱正陶然。固應聊頌屈原橘，底事便歌楊惲田。廣陌遥知駒款段，曲池猶記鷺聯拳。對床夜雨平生約，話舊應驚歲月遷。
謹次十七叔去鄭詩韻二章以寄家叔一章以自詠  其二 陳與義
蚍蜉堪笑亦堪憐，撼樹無功更怫然。賦就柳州聊解祟，詩成彭澤要歸田。身謀共悔蛇安足，理遣須看佛舉拳。懷祖定知當晚合，次君未可怨稀遷。
謹次十七叔去鄭詩韻二章以寄家叔一章以自詠  其三 陳與義
鏡中無復故人憐，却愧謀生後計然。叔夜本非堪作吏，元龍今悔不求田。懷親更值薪如桂，作客重看栗過拳。萬事巧違高枕卧，憂來一夕費三遷。
連雨書事四首  其一 陳與義
九月逢連雨，蕭蕭穩送秋。龍公無乃倦，客子不勝愁。雲氣昏城壁，鐘聲咽寺樓。年年授衣節，牢落向他州。
連雨書事四首  其二 陳與義
風伯方安卧，雲師亦少饕。氣連河漢潤，聲到竹松高。老雁猶貪去，寒蟬遂不號。相悲更相識，滿眼楚人騷。
連雨書事四首  其三 陳與義
寒入薪芻價，連天兩眼愁。生涯赤藤杖，契分黑貂裘。烏鵲無言暮，蓬蒿滿意秋。同時不同味，世事劇悠悠。
連雨書事四首  其四 陳與義
白菊生新紫，黄蕪失舊青。俱含歲晚恨，併入夜深聽。夢寐連蕭瑟，更籌亂晦冥。雲移過吳越，應爲洗餘腥。
陳叔易賦王秀才所藏梁織佛圖詩邀同賦因次其韻 陳與義
維摩之室本自空，忽驚滿月臨丹宮。稽首世尊真實相，不比圖畫填青紅。天女之孫擅天巧，經緯星宿超庸庸。淪精入此三昧手，一念直到祇園中。意匠經營與佛會，七寶欲動聲瓏瓏。眉間毫光放未盡，指下已带旃檀風。飛梭本是龍變化，挾大威德行神通。恍若祇洹遇佛影，豈彼臺像能比崇。共惟此事不思議，細看衆巧無遺蹤。日浮雞園赤爛爛，天入鷲嶺青叢叢。那知金臂是正倒，但覺已挫千魔鋒。龍天四衆儼然侍，喜滿尺宅俱成功。向來八風幾卷地，衆寶行樹無摧桻。老蕭區區佛所憫，豈與十二蟯蚘同。重雲之殿珠作帳，一朝入海奔雷公。幸留此像不爲少，福聚萬紀兼千總。餘休八葉終灰燼，堅固却賴三眠蟲。似聞法猛藕絲像，當時已不隨煙東。煌煌二寶照南北，客攝萬鬼專其雄。龍華已耀東坡墨，驚夢不假撞洪鐘。唯有茲圖晦幾歲，留待公句貽無窮。畫沙累土皆見佛，而况筆墨如此工。亦念衆生業障厚，要與機杼聊分攻。從今俱盡未來世，買絲不繡平原容。
趙虛中有石名小華山以詩借之 陳與義
君家蒼石三峯樣，磅礴乾坤氣象橫。賤子與山曾半面，小窗如夢慰平生。爐煙巧作公超霧，書冊尚避秦皇城。病眼朝來欲開懶，借君巖岫障新晴。
次韻樂文卿北園 陳與義
故園歸計墮虛空，啼鳥驚心處處同。四壁一身長客夢，百憂雙鬢更春風。梅花不是人間白，日色爭如酒面紅。且復高吟置餘事，此生能費幾詩筒。
汝州吳學士觀我齋分韻得真字 陳與義
狂夫縛軒冕，自許稷契身。靜者樂山林，謂是羲皇人。不如兩忘快，內保一色醇。偉哉道山傑，滯此汝水濱。大來會闊步，小憩得幽欣。一齋有琴酒，萬事無緇磷。不作子公書，肯受元規塵。人言君侯癡，我知丈人真。月明泉聲細，雨過竹色新。是間有真我，宴坐方申申。
送秘典座勝侍者乞麥 陳與義
一春不雨但多風，家家買龜問豐凶。天寧疏頭與天通，泚筆未了雲埋空。一雨三日勤老龍，隴頭滿眼十分豐。法中福將兩英雄，自詭去立丘山功。堂頭老師言語工，一詩自直三千鍾。不憂乞米送盧仝，末章謹已藏胸中。
食虀 陳與義
君不見領軍家有鞋一屋，相國藏椒八百斛。士患饑寒求免患，癡兒已足憂不足。伯龍平生受鬼笑，無錢可使宜見瀆。但當與作謫仙詩，聊復使渠終夜哭。詩中有味甜如蜜，佳處一哦三鼓腹。空腸時作不平鳴，却恨忍饑猶未熟。冰壺先生當立傳，木奴魚婢何足錄。顔生狡獪還可憐，晚食由來未忘肉。
古別離 陳與義
東門柳，年年歲歲征人手。千人萬人於此別，柳亦能堪幾人折。願君遄歸與君期，要及此柳未衰時。
蠟梅四絕句  其一 陳與義
花房小如許，銅剪黄金塗。中有萬斛香，與君細細輸。
蠟梅四絕句  其二 陳與義
來從底處所，黄露滿衣濕。緣憨翻得憐，亭亭倚風立。
蠟梅四絕句  其三 陳與義
奕奕金仙面，排行立曉晴。殷勤夜來雪，少住作珠瓔。
蠟梅四絕句  其四 陳與義
亭亭金步摇，朝日明漢宮。當時好光景，一似此園中。
次韻富季申主簿梅花 陳與義
東風知君將出遊，玉人迥立林之幽。欹牆數苞乃爾瘦，中有萬斛江南愁。君哦新詩我聽瑩，句裏無塵春色靜。人人索笑那得禁，獨爲君詩起君病。欲語未語令人嗟，桃李回看眼中沙。同心不見昭儀種，五出時驚公主花。典衣重作明朝約，聊復寬君念歸洛。笛催疏影日更疏，快飲莫教春寂寞。
錢東之教授惠澤州呂道人硯爲賦長句 陳與義
君不見銅雀臺邊多事土，走上觚稜蔭歌舞。餘香分盡垢不除，却寄書林汙縑楮。豈如此瓦凝青膏，冷面不識姦雄曹。呂公已去泫餘泣，通譜未許弘農陶。暮年得君真耐久，摩挲玉質雲生手。未知南越石虛中，亦有文章似君否。西家撲滿本弟昆，趣尚清濁何年分。一朝墮地真瓦礫，莫望韓公無瘞文。
以石龜子施覺心長老 陳與義
老龜千年作一息，天地併入支床力。何年生此石腸兒，非皮裹骨骨裹皮。君家元緒不慎口，遂與老桑同一朽。知君遊世磨不磷，往作道人之石友。道人莫欺此龜無六眸，試與話禪當點頭。
陪諸公登南樓啜新茶家弟出建除體詩諸公既和余因次韻 陳與義
建康九醞羙，侑以八品珍。除瘴去熱惱，與茶不相親。滿月墮九天，紫面光磷磷。平生酪奴謗，脈脈氣未申。定論得公詩，雅號知凝神。執持甘露椀，未覺有等倫。破睡及四座，愧我非嘉賓。危樓與世隔，萬事不及唇。成公方坐嘯，賞此玉花勻。收杯未要忙，再試晴天雲。開口得一笑，茲遊念當頻。閉眼歸默存，助發梨棗春。
諸公和淵明止酒詩因同賦 陳與義
愛河漂一世，既溺不能止。不如淡生活，吟詩北窗裏。肺肝亦何罪，困此毛錐子。不如友麯生，是子差可喜。三杯取徑醉，萬緒散莫起。奈何劉伶婦，苦語見料理。不如一覺睡，浩然忘彼己。三十六策中，此策信高矣。政使江變酒，誓不涉其涘。尚須學王通，藝黍供祭祀。
以紙託樂秀才搗治 陳與義
古人爭名翰墨藪，柿葉桑根俱不朽。固知老褚下歐陽，控御管城須好手。嫁非好時聊自强，幅則甚短慚甚長。聞道蔡侯閑石臼，爲借餘力生銀光。
述懷呈十七家叔  其一 陳與義
兒時學道逃悲歡，只今未免憂饑寒。浮生萬事蟻旋磨，冷官十年魚上竿。竹林步兵亦忍辱，長安閉門出無僕。門前故人擁廬兒，政坐向來甘碌碌。公不見古人有待良不多，利名溺人甚風。
述懷呈十七家叔  其二 陳與義
波。垂露成幃仲長統，明月爲燭張志和。塵中別多會日少，世事欲談何可了。胸中萬卷已無用，勸公留。
述懷呈十七家叔  其三 陳與義
眼送飛鳥。兩翁觀光今幾時，賦歸有約時已稽。未暇藏身北山北，且須。
述懷呈十七家叔  其四 陳與義
覓地西枝西。願從我翁歸洗耳，不用妓女汙山水。肩輿亦莫要僕夫，自有門生與兒子。
同叔易于觀我齋分韻得自字 陳與義
小草浪出山，大隱乃居市。功名一畫餅，甚矣癡兒計。傾身犯火宅，顧自以爲戲。汗顔逢冰子，更復問奚自。三肅齋中人，本是青雲器。雖然山上山，政爾吏非吏。肅肅窗前竹，見引著勝地。世間劇寒暑，了不受榮悴。門前剝啄客，欲問觀我意。但持邯鄲枕，贈我一覺睡。
觀我齋再分韻得下字 陳與義
一慵縛兩脚，閉戶了晨夜。夢攀城西樹，起造君子舍。紫髯出堂堂，見客披衣謝。平生功名手，嗜靜如食蔗。小齋劇冰壺，中明外無罅。要知日用事，趺坐看鳥下。主人心了了，竹石亦閒暇。兒童慣看客，我車當日駕。平分齋中閒，風月不待借。還須酒屢費，不用牛心炙。
寄題商洛宰令狐勵迎翠樓 陳與義
西來金衣鶴，書落汝水湄。雲霞映道路，中有迎翠詩。遥知五斗粟，未辦買山資。政要百尺樓，了此浮天眉。森然詩中畫，想見憑欄時。朝曦與暮靄，百變皆令姿。君方領此意，簿書何急爲。衆手劇雲雨，唯山不瑕疪。當年四老翁，視世輕於芝。坐令山偃蹇，不受人招麾。誰歟樓中客，俯仰與山期。顧要君折腰，督郵真小兒。因之感我意，故巖歸已遲。便携靈運屐，不待德璋移。
次韻謝天寧老見貽 陳與義
庭柏不受寒，依然照人綠。霧收晨光發，可玩不可掬。道人方出定，不復辨羊鹿。微雲度遥天，一笑立於獨。嗟予晚聞道，學看傳燈錄。三生蠹書魚，萬卷今可束。轂雖已破碎，猶欲大其輻。是身堪底用，况乃五斗粟。自從識師面，日月幾轉轂。受師爐中煙，無處著榮辱。周妻與何肉，恨我未免俗。從今謝百事，請作龜頭縮。却笑長沙傅，區區問淹速。聊將非舌言，往和無譜曲。
陳叔易學士母阮氏挽詞  其一 陳與義
典刑奕奕照來今，鶴髮魚軒汝水潯。避地梁鴻不偕老，弄烏萊子若爲心。送葬忽見三千乘，奉裞那聞五百金。婦德母儀俱不愧，碑銘知已託張林。
陳叔易學士母阮氏挽詞  其二 陳與義
去年披霧識儒先，欲拜萱堂未敢前。盧壺要傳紗縵業，王裒忽廢蓼莪篇。秀眉隔夢黄壚裏，落日驅風丹旐邊。佛子歸真定何處，空令苦淚漲黄泉。
歸洛道中 陳與義
洛陽城邊風起沙，征衫歲歲負年華。歸途忽踐楊柳影，春事已到蕪菁花。道路無窮幾傾轂，牛羊既飽各知家。人生擾擾成底事，馬上哦詩日又斜。
道中寒食  其一 陳與義
飛絮春猶冷，離家食更寒。能供幾歲月，不辦了悲歡。刺史蒲萄酒，先生苜蓿盤。一官違壯節，百慮集征鞍。
道中寒食  其二 陳與義
斗粟淹吾駕，浮雲笑此生。有酒酬歲月，無夢到功名。客裏逢歸雁，愁邊有亂鶯。楊花不解事，更作倚風輕。
龍門 陳與義
不到龍門十載强，斷崖依舊挂斜陽。金銀佛寺浮佳氣，花木禪房接上方。羸馬暫來還徑去，流鶯多處最難忘。老僧不作留人意，看水看山白髮長。
次韻謝心老以緣事至魯山 陳與義
禪師瓶貯幾多空，欲問以書無去鴻。魯縣人迎波若杖，天寧樹起吉祥風。荒山春色篇章裏，快士交情筆硯中。一日塵沙雙碧眼，歸時應與去時同。
友人惠石兩峰巉然取杜子美玉山高並兩峰寒之句名曰小玉山 陳與義
舊喜看書今不看，且留雙眼向孱顔。從來作夢大槐國，此去藏身小玉山。暮靄朝曦一生了，高天厚地兩峰閑。九華詩句喧寰宇，細比真形伯仲間。
秋夜 陳與義
中庭淡月照三更，白露洗空河漢明。莫遣西風吹葉盡，却愁無處著秋聲。
跋外祖存誠子帖 陳與義
亂眼龍蛇起平陸，前身羲獻已黄墟。客來空認袁公額，淚盡慚無楊惲書。
詠蟹 陳與義
量才不數制魚額，四海神交顧建康。但見橫行疑長躁，不知公子實無腸。
留別心老 陳與義
老心霜下松，名與隆公齊。人物北斗南，佛事東院西。平生四海脚，不踏四海泥。晚說汝州禪，飽啖天寧虀。夢中與我遇，相扶兩枯藜。每見眼自明，不復煩金篦。却從夢中別，未免意慘汙。它時訪生死，林深路應迷。
中牟道中二首  其一 陳與義
雨意欲成還未成，歸雲却作伴人行。依然壤郭中牟縣，千尺浮屠管送迎。
中牟道中二首  其二 陳與義
楊柳招人不待媒，蜻蜓近馬忽相猜。如何得與凉風約，不共塵沙一并來。
秋雨 陳與義
塵起一月憂無禾，瓦鳴三日憂雨多。書生重口輕肝腎，不如牆角蚯蚓方長哦。少昊行秋龍洒道，風作萬木皆商歌。病夫强起開戶立，萬箇銀竹驚森羅。人間偉觀如此少，倚杖不覺泥及靴。菊叢欹倒未足道，老境知奈梧桐何。是事且置當務本，菜圃已添三萬科。
中秋不見月 陳與義
去年中秋端正月，照我霑襟萬條血。姮娥留笑待今年，凈洗金觥對銀闕。高唐妬婦心不閑，招得封姨同作難。豈惟恨滿月宮裏，腸斷西山吳綵鸞。却疑周生懷月去，待到三更黑如故。人間今乏趙知微，無復清遊繼天柱。南枝烏鵲不敢譁，倚杖三嘆風枝斜。明年强健更相約，會見林間金背蟆。
九日賞菊 陳與義
黄花不負秋，與秋作光輝。夜霜猶作惡，朝日爲解圍。今晨豈重九，節意入幽菲。孤芳擅天地，衆卉亦已微。殷勤黄金靨，照耀白板扉。沽酒欲壽花，孔兄與我違。清坐絕省事，未覺此計非。夕英豈不腴，騷人自難肥。
遊葆真池上 陳與義
牆厚不盈咫，人間隔蓬萊。高柳喚客遊，我輩御風來。坐久落日盡，澹澹池光開。白雲行水中，一笑三徘徊。鴨兒輕歲月，不受急景催。試作弄篙驚，徐去首不迴。無心與境接，偶遇信悠哉。再來知何似，有句端難裁。
次韻王堯明郊祀顯相之作 陳與義
奏書初不待衡譚，奠璧都南萬玉參。黄屋倚霄明半夜，紫壇承月眩諸龕。聲喧大呂初終六，影動玄圭陟降三。可是天公須羯鼓，已回寒馭作春酣。
端門聽赦詠雪 陳與義
雲葉垂雞竿，雪花眩鸞旗。一天豐年意，飄入萬壽巵。茫茫玉妃班，影亂千官儀。也知樓頭喜，舞態方自持。教坊可憐女，面赤婆娑時。天公一笑罷，未覺風來遲。小儒驚偉觀，到笏不敢吹。歸家得細說，平分遺妻兒。茅檐玉三尺，坐玩可樂饑。生活太冷淡，侑以一篇詩。
遊玉仙觀以春風吹倒人爲韻得吹字 陳與義
清遊天不借，破帽沙疾吹。下馬榱桷鳴，未恨十里陂。風餘檐鐸語，坐定爐煙遲。新春碧瓦麗，古意喬木奇。黄冠見客喜，此士定不羈。但愧城中塵，浼子青松枝。人間爭奪醜，我亦寄枯棋。輸贏共一笑，馬影催歸時。
路歸馬上再賦 陳與義
偶然思玉仙，便到玉仙遊。興盡未及郭，玉仙失回頭。成毀俱一念，今昔浪百憂。未知橫笛子，亦解此意不。春風所經過，水色如潑油。垂鞭見落日，世事劇悠悠。
來禽花 陳與義
來禽花高不受折，滿意清明好時節。人間風日不貸春，昨暮煙脂今日雪。舍東蕪菁滿眼黄，胡蝶飛去專斜陽。妍嗤都無十日事，付與梧桐一夏凉。
放慵 陳與義
暖日薰楊柳，濃春醉海棠。放慵真有味，應俗苦相妨。宦拙從人笑，交疏得自藏。雲移穩扶杖，燕坐獨焚香。
清明二絕  其一 陳與義
街頭女兒雙髻鴉，隨蜂趁蝶學夭邪。東風也作清明節，開遍來禽一樹花。
清明二絕  其二 陳與義
卷地風拋市井聲，病夫危坐了清明。一簾晚日看收盡，楊柳微風百媚生。
春日  其一 陳與義
朝來庭樹有鳴禽，紅綠扶春上遠林。忽有好詩生眼底，安排句法已難尋。
春日  其二 陳與義
憶看梅雪縞中庭，轉眼桃梢無數青。萬事一身雙鬢髮，竹床欹卧數窗櫺。
夏日集葆真池上以綠陰生晝靜賦詩得靜字 陳與義
清池不受暑，幽討起予病。長安車轍邊，有此荷萬柄。是身雖可懶，共寄無盡興。魚遊水底凉，鳥宿林間靜。談餘日亭午，樹影一時正。清風不負客，意重百金贈。聊將兩鬢蓬，起照千丈鏡。微波喜摇人，小立待其定。梁王今何許，柳色幾衰盛。人生行樂耳，詩律已其剩。邂逅一樽酒，它年五君詠。重期踏月來，夜半嘯煙艇。
遊慧林寺以三峽炎蒸定有無爲韻得定字是日欲逃暑閣下而守閣童子持不可 陳與義
我如東郊馬，欹側甘瘦病。今晨舉足輕，起行得幽勝。撫窗喚懶融，槁面初出定。眼中無長物，坐久爐煙正。門前幾烏帽，來往送朝暝。豈知帽影邊，有地白日靜。寶閣陰肅肅，童子色不令。年來惜違人，一笑取歸徑。願言捐何肉，終歲奉清凈。檐鐸豈印吾，出門有餘聽。
道山宿直 陳與義
離離樹子鵲驚飛，獨倚枯筇無限時。千丈虛廊貯明月，十分奇事更新詩。人間路絕窗扉語，天上雲空閣影移。遥想王戎燭下算，百年辛苦一生癡。
雨晴 陳與義
天缺西南江面清，纖雲不動小灘橫。牆頭語鵲衣猶濕，樓外殘雷氣未平。盡取微凉供穩睡，急搜奇句報新晴。今宵絕勝無人共，卧看星河盡意明。
十月 陳與義
十月天公作許悲，負霜鴻雁不停飛。莽連萬里雲一去，紅盡千林秋徑歸。病夫搜句了節序，小齋焚香無是非。睡過三冬莫開戶，北風不貸芰荷衣。
漫郎 陳與義
漫郎功業大悠然，拄笏看山了十年。黑白半頭明鏡裏，丹青千樹惡風前。星霜屢費驚人句，天地元須使鬼錢。踏破九州無一事，只今分付結跏禪。
柳絮 陳與義
柳送腰支日幾回，更教飛絮舞樓臺。顛狂忽作高千丈，風力微時穩下來。
侯處士女挽詞 陳與義
疇昔翁才比太師，固應生女作門楣。人間似夢風旌出，佛子何之宰樹悲。五百裞金空繐帳，三千車乘忽荒陂。它年不共江流去，突兀張林婦德碑。
登天清寺塔 陳與義
爲眼不計脚，攀梯受微辛。半天拍闌干，驚倒地上人。風從萬里來，老夫方岸巾。荒荒春浮木，浩浩空納塵。夕陽差萬瓦，赤鯉欲動鱗。須臾暮煙合，青魴映奫淪。萬化本日馳，高處覺眼新。借問龕中仙，坐穩今幾辰。俗子書滿壁，澹然不生嗔。唯有太行山，修供獨殷勤。
浴室觀雨以催詩走群龍爲韻得走字 陳與義
微雲生屋脊，欹枕看培塿。崔嵬亂一瞬，泰華入搔首。須臾萬銀竹，壯觀驚戶牖。摧擊竟自碎，映空白煙走。餘飚送未了，日色在井口。去冬三寸雪，寒日澹相守。商量細細融，未覺經旬久。誰能料天工，辦此穎脫手。一凉滿天地，平分到庭柳。葉端嘯餘風，送我一杯酒。畫屏題細字，盡記同來友。俗眼之所遺，此事當不朽。
夏至日與太學同舍會葆真二首  其一 陳與義
微官有閥閱，三賦池上詩。林密知夏深，仰看天離離。官忙負遠興，觴至及良時。荷氣夜來雨，百鳥清晝遲。微風不動蘋，坐看水色移。門前爭奪場，取歡不償悲。欲歸未得去，日暮多黄鸝。
夏至日與太學同舍會葆真二首  其二 陳與義
明波影千柳，紺屋朝萬荷。物新感節移，意定覺景多。遊魚聚亭影，鏡面散微渦。江湖豈在遠，所欠雨一蓑。忽看带箭禽，三嘆無奈何。
翁高郵挽詩 陳與義
萬里功名路，三生翰墨身。暮年銅虎重，浮世石羊新。天地慳豪傑，山川泣吏民。空傳四十誄，竟不識斯人。
秋試院將出書所寓窗 陳與義
門前柿葉已堪書，弄鏡燒香聊自娛。百世窗明窗暗裏，題詩不用著工夫。
秋日 陳與義
琢句不成添鬢絲，且搘筇杖看雲移。槐花落盡全林綠，光景渾如初夏時。
夏日 陳與義
赤日可中庭，樹影歛不開。燭龍未肯忙，一步九徘徊。夢中驚耳鳴，欲覺聞遠雷。屋山奇峰起，欹枕看雲來。變化信難料，轉頭失崔嵬。雖然不成雨，風起亦快哉。槐葉萬背白，少振十日埃。白團豈辦此，擲去羞薄才。蜻蜓泊牆陰，近人故多猜。牆西豈更熱，已去却飛迴。
送王周士赴發運司屬官 陳與義
寧食三斗塵，有手不揖無詩人。寧飲三斗醋，有耳不聽無味句。牆東草深蘭發薰，君先夢我我夢君。小窗誦詩燈花喜，窗外北風怒未已。書生得句勝得官，風其少止盡人歡。五更月暈一千丈，明日君當泛淮浪。去去三十六策中，第一買酒鏖北風。
試院春晴 陳與義
今日天氣佳，忽思賦新詩。春光挾晴色，併上桃花枝。白雲浩浩去，天色青陸離。餘霏遇晚日，彩翠紛新奇。天公出變化，驚倒癡絕兒。逶迤或耐久，美好固暫時。平生一枝筇，穩處念力衰。澹然意已足，却赴青燈期。
試院書懷 陳與義
細讀平安字，愁邊失歲華。疏疏一簾雨，淡淡滿枝花。投老詩成癖，經春夢到家。茫然十年事，倚杖數栖鴉。
次韻何文縝題顔持約畫水墨梅花二首  其一 陳與義
窗間光影晚來新，半幅溪藤萬里春。從此不貪江路好，剩拚心力喚真真。
次韻何文縝題顔持約畫水墨梅花二首  其二 陳與義
奪得斜枝不放歸，倚窗承月看熹微。墨池雪嶺春俱好，付與詩人說是非。
又六言 陳與義
未央宮裏紅杏，羯鼓三聲打開。大庾嶺頭梅萼，管城呼上屏來。
題持約畫軸 陳與義
日落川更闊，煙生山欲浮。舟中有閑地，載我得同遊。
爲陳介然題持約畫 陳與義
層層水落白灘生，萬里征鴻小作程。日暮微風過荷葉，陂南陂北聽秋聲。
寄題兖州孫大夫絕塵亭二首  其一 陳與義
不讀遠遊賦，放懷茲地宜。雲山繞窗戶，萬態爭紛披。世故日已遠，風水方逶迤。倚杖夜來雨，東山煙散遲。人間許長史，不與此心期。
寄題兖州孫大夫絕塵亭二首  其二 陳與義
境空納浩蕩，日暮生泬寥。竹聲池邊起，欲斷還蕭蕭。丈人方微吟，萬象各動摇。林間光景异，月出東山椒。門前誰剝啄，已逝不須邀。
梅花兩絕句  其一 陳與義
客行滿山雪，香處是梅花。丁寧明月夜，認取影橫斜。
梅花兩絕句  其二 陳與義
曉天青脈脈，玉面立疏籬。山中爾許樹，獨自費人詩。
送善相僧超然歸廬山 陳與義
九疊峰前遠法師，長安塵染坐禪衣。十年依舊雙瞳碧，萬里今持一笑歸。鼠目向來吾自了，龜腸從與世相違。酒酣更欲煩公說，黄葉漫山錫杖飛。
休日早起 陳與義
曨曨窗影來，稍稍禽聲集。開門知有雨，老樹半身濕。劇談了無味，遠遊非所急。蒲團著身寬，安取萬戶邑。開鏡白雲渡，捲簾秋光入。飽受今日閑，明朝復羈縶。
夏夜 陳與義
幽窗報夕霽，微月在屋橑。手中白羽扇，共此夜寥寥。六月天正碧，三更樹微摇。緬懷山中景，茲夕感路遥。長嘯送行雲，可望不可招。夜闌林光發，白露濡青條。
棋 陳與義
長日無公事，閑圍李遠棋。傍觀真一笑，互勝不移時。幸未逢重霸，何妨著獻之。晴天散飛雹，驚動隔牆兒。
與伯順飯于文緯大光出宋漢傑畫秋山 陳與義
焚香消午睡，開畫逢秋山。皇都馬聲中，有此四士閑。離離南國樹，閃閃湘水灣。悠悠孤鳥去，澹澹晨輝還。屐上十年蠟，未散腰脚頑。不如一詣君，坐此巖石間。遠峰如修眉，近峰如墮鬟。書生飽作祟，眼亂紛斕斑。一笑遺世人，聊破千載顔。詩成即畫記，可益不可刪。
九日宜春苑午憩幕中聽大光誦朱迪功詩 陳與義
酒酣耳熱不能歌，奈此一川黄菊何。卧聽西風吹好句，老夫無恨幕生波。
冬至二首  其一 陳與義
少年多意氣，老去一分無。閉戶了冬至，日長添數珠。北風不貸節，鴻雁天南驅。烏帽亦何幸，七日守屋廬。石爐深炷火，撩亂一榻書。只可自怡悅，不堪寄張扶。
冬至二首  其二 陳與義
人生本是客，杜叟顧未知。今年我聞道，悲樂兩脫遺。日色如昨日，未覺墉陰遲。不須行年記，異代尋吾詩。東家窈窕娘，融蠟幻梅枝。但恐負時節，那知有愁時。
西省酴醾架上殘雪可愛戲同王元忠席大光賦詩 陳與義
酴醾花底當年事，夜雪模糊照酒闌。北省今朝枝上雪，還揩病眼作花看。
對酒 陳與義
新詩滿眼不能裁，鳥度雲移落酒杯。官裏簿書無日了，樓頭風雨見秋來。是非衮衮書生老，歲月匆匆燕子回。笑撫江南竹根枕，一樽呼起鼻中雷。
後三日再賦 陳與義
天生癭木不須栽，說與兒童是酒杯。落日留霞知我醉，長風吹月送詩來。一官擾擾身增病，萬事悠悠首獨回。不奈長安小車得，睡鄉深處作奔雷。
將赴陳留寄心老 陳與義
今日忽不樂，圖書從糾紛。不見汝州師，但見西來雲。長安豈無樹，憶師堂前柳。世路九折多，遊子百事醜。三年成一夢，夢破說夢中。來時西門雨，去日東門風。書到及師閑，爲我點枯筆。畫作謫官圖，羸驂带寒日。他時取歸路，千里作一程。飽喫殘年飯，就師聽竹聲。
赴陳留二首  其一 陳與義
草草一夢闌，行止本難期。歲晚陳留路，老馬三振鬐。自看鞭袖影，曠野日落遲。柳林行不盡，想見春風時。點點羊散村，陣陣鴻投陂。城中那有此，觸處皆新詩。舉手謝路人，醉語勿瑕疵。我行有官事，去作三年癡。遥聞辟穀仙，閱世河水湄。時從玩木影，政爾不憂饑。
赴陳留二首  其二 陳與義
馬上摩挲眼，出門光景新。鴉鳴半陂雪，路轉一林春。舊歲有三日，全家無十人。平生鸚鵡盞，今夕最關身。
至陳留 陳與義
煙際亭亭塔，招人可得回。等閑爲夢了，聞健出關來。日落河冰壯，天長鴻雁哀。平生遠遊意，隨處一徘徊。
客裏 陳與義
客裏東風起，逢人只四愁。悠悠雜唯唯，莫莫更休休。窗影鳥雙度，水聲船逆流。一官成一集，盡付古河頭。
初至陳留南鎮夙興赴縣 陳與義
五更風摇白竹扉，整冠上馬不可遲。三家陂口雞喔喔，早於昨日朝天時。行雲弄月翳復吐，林間明滅光景奇。川原四望鬰高下，蕩摇蒼茫森陸離。客心忽動羣鳥起，馬影漸薄村墟移。須臾東方雲錦發，向來所見今難追。兩眼聊隨萬象轉，一官已判三年癡。只將乘除了吾事，推去木枕收此詩。寫我新篇作畫障，不須更覓丹青師。
遊八關寺後池上 陳與義
落日生春色，微瀾動古池。柳林橫絕野，藜杖去尋詩。不有今年謫，爭成此段奇。殷勤雪顱老，隨客轉荒陂。
種竹 陳與義
種竹不必高，摇綠當我楹。向來三家墅，無此笙簫聲。皇天有老眼，爲閟十日晴。護我蕭蕭碧，偉事鄰翁驚。同林偶落此，相向意甚平。何須俟迷日，可笑世俗情。明年萬夭矯，穿地聽雷鳴。但恨種竹人，南山合歸耕。佗時夢中路，留眼記所更。蒼雲屯十里，不見陳留城。
對酒 陳與義
陳留春色撩詩思，一日搜腸一百迴。燕子初歸風不定，桃花欲動雨頻來。人間多待須微祿，夢裏相逢記此杯。白竹扉前容醉舞，煙村渺渺欠高臺。
寒食 陳與義
草草隨時事，蕭蕭傍水門。濃陰花照野，寒食柳圍村。客袂空佳節，鶯聲忽故園。不知何處笛，吹恨滿清尊。
再遊八關 陳與義
古鎮易爲客，了身一籃輿。貪遊八關寺，忘却子公書。青青天氣肅，澹澹春意初。東風經古池，滿面生紆餘。卯申縛壯士，人世信少娛。時來照茲水，點檢鬢與鬚。日暮登古原，微白見遠墟。念我遂初賦，徘徊月生裾。悠悠不同抱，悄悄就歸途。
感懷 陳與義
少日爭名翰墨場，只今扶杖送斜陽。青青草木浮元氣，渺渺山河接故鄉。作吏不妨三折臂，搜詩空費九迴腸。子房與我同羈旅，世事千般酒一觴。
竇園醉中前後五絕句  其一 陳與義
東風吹雨小寒生，楊柳飛花亂晚晴。客子從今無可恨，竇家園裏有鶯聲。
竇園醉中前後五絕句  其二 陳與義
海棠脈脈要詩催，日暮紫綿無數開。欲識此花奇絕處，明朝有雨試重來。
竇園醉中前後五絕句  其三 陳與義
不見海棠相似人，空題詩句滿花身。酒闌却度荒陂去，驅使風光又一春。
竇園醉中前後五絕句  其四 陳與義
三月碧桃驚動人，滿園光景一時新。剩傾老子樽中玉，折盡殘枝不要春。
竇園醉中前後五絕句  其五 陳與義
一樽相屬莫辭空，報答今朝吹面風。自唱新詩與明月，碧桃開盡曲聲中。
雨 陳與義
沙岸殘春雨，茅檐古鎮官。一時花带淚，萬里客憑欄。日晚薔薇重，樓高燕子寒。惜無陶謝手，盡力破憂端。
食筍 陳與義
竹君家多材，楚楚皆席珍。成行著錦袍，玉色映市人。惠然集吾宇，老眼檐光新。麯生亦稅駕，共慰藜藿貧。不待月與影，三人宛相親。可憐管城子，頭禿事苦辛。按譜雖同宗，聞道隔幾塵。詩成聊使寫，一笑驚比鄰。
初夏遊八關寺 陳與義
閉門睡過春，出門綠滿城。八關池上柳，絮罷但藏鶯。世故劇千蝟，今朝此閑行。草木隨時好，客恨終難平。寺有石壁勝，詩無康樂聲。扶鞍不得上，新月水中生。
題酒務壁 陳與義
野馬本不羈，無奈卯與申。當時彭澤令，定是英雄人。客來兩繩床，客去一欠伸。市聲自雜沓，爐煙自輪囷。鶯聲時節改，杏葉雨氣新。佳句忽墮前，追摹已難真。自題西軒壁，不雜徐庾塵。
秋夜詠月 陳與義
庭樹日日疏，稍覺夜月添。推愁了此段，卷我三間簾。黄花牆陰遠，白髮露氣嚴。平生六尺影，隨我送凉炎。踏破千憂地，投老乃自嫌。尚想采石江，宮錦映霜蟾。夜半賦詩成，起舞魚龍兼。辦此詎難事，取快端宜廉。
入城 陳與義
竹輿聲伊鴉，路轉登古原。孟冬郊澤曠，細水鳴蘆根。霧收浮屠立，天闊鴻雁奔。平生厭喧鬧，快意三家村。思生長林內，故園歸不存。欲爲唐衢哭，聲出且復吞。
夜步隄上三首  其一 陳與義
世故生白髮，意行無與期。平生木上座，臨老始相知。月中沙岸永，歲暮河流遲。留侯廟前柳，葉盡空離離。百年信難料，剩賦奇絕詩。
夜步隄上三首  其二 陳與義
人間睡聲起，幽子方獨步。倚杖看白雲，亭亭水中度。十月雁背高，三更河流去。物生各擾擾，念此煎百慮。聊將憂世心，數遍橋西樹。
夜步隄上三首  其三 陳與義
旋買青芒鞋，去踏沙頭月。爭教冠蓋地，著此影突兀。樹寒栖鳥動，風轉孤管發。月色夜夜佳，人生事如髮。夢中續清遊，濃露濕銀闕。
早起 陳與義
竟夜聞落木，雨歇窗如新。披衣有忙事，檐前看歸雲。初陽上林端，鴉背明紛紛。我亦迫經課，日計在一晨。再燒結願香，稍洗三生勤。羣公持世故，白髮到幽人。幸不識奇字，門絕車馬塵。誰能共此窗，竹影可與分。
晚步 陳與義
手把古人書，閑讀下廣庭。荒村無車馬，日落雙檜青。曠然神慮靜，濁俗非所寧。逍遥出荆扉，竚立瞻郊坰。須臾暮色至，野水皆晶熒。却步面空林，遠意更杳冥。停雲甚可愛，重疊如沙汀。
同楊運幹黄秀才村西買山藥 陳與義
潦縮田路寬，委蛇散腰脚。勝日三枝杖，村西買山藥。崗巒相吞去，遠木互前却。天陰野水明，歲暮竹籬薄。田翁領客意，發筐堆磊落。玉質緗色裘，用世乃見縛。屠門幾許快，夜語尋幽約。石鼎看雲翻，門前北風惡。
同二子觀取魚於竇家池以錢得數斗置驛 陳與義
閉戶讀書生白髮，閑向村東看魚穴。曾隨樹影數圓波，鐵面漁師肝肺別。向來癡腹負此翁，只可買放蓮溏中。萬事成虧等閑裏，佗年此地費雷風。
早起 陳與義
曉寒生木枕，窗白夢難續。自起開柴扉，空庭立喬木。濛濛井氣上，澹澹天容肅。塵心忽昭曠，何異居澗谷。學道審不遥，忍饑差已熟。皇天賜豐年，菜本如白玉。一簡了百事，狡獪嗤顔歜。幽鳥行屋山，悠然寄吾目。
招張仲宗 陳與義
北風日日吹茅屋，幽子朝朝只地爐。客裏賴詩增意氣，老來唯懶是工夫。空庭喬木無時事，殘雪疏籬當畫圖。亦有張侯能共此，焚香相待莫徐驅。
宴坐之地籧篨覆之名曰蓬齋 陳與義
不須杯勺了三冬，旋作蓬齋待朔風。會有打窗風雪夜，地爐孤坐策奇功。
寓居劉倉廨中晚步過鄭倉臺上 陳與義
紗巾竹杖過荒陂，滿面東風二月時。世事紛紛人老易，春陰漠漠絮飛遲。士衡去國三間屋，子美登臺七字詩。草遶天西青不盡，故園歸計入支頤。
八關僧房遇雨 陳與義
脫履坐明窗，偶至晴更適。池上風忽來，斜雨滿高壁。深松含歲暮，幽鳥立晝寂。世故方未闌，焚香破今夕。
贈黄家阿莘 陳與義
君家阿莘如白玉，呼出燈前語錄續。可憐郎罷窮一生，只今有汝照茅屋。豬生十子豚復豚，阿莘明年可當門。階庭一笑不外索，萬事紛紛何足論。
發商水道中 陳與義
商水西門語，東風動柳枝。年華入危涕，世事本前期。草草檀公策，茫茫杜老詩。山川馬前闊，不敢計歸時。
次舞陽 陳與義
客子寒亦行，正月固多陰。馬頭東風起，綠色日夜深。大道不敢驅，山徑費推尋。丈夫不逢此，何以知嶇嶔。行投舞陽縣，薄暮森衆林。古城何年缺，跋馬望日沉。憂世力不逮，有淚盈衣襟。嵯峩西北雲，想像折寸心。
次南陽 陳與義
今日東北雲，景氣何佳哉。我馬且勿驅，當有吉語來。春寒欺客子，滿意旗下杯。百年耳頻熱，萬事首不回。卧龍今何之，有冢今半摧。空餘喬木地，薄暮鴉徘徊。懷古視落日，愧我非長才。却凭破鞍去，風林生七哀。
西軒寓居 陳與義
牢落西軒客，巡檐費獨吟。桃花明薄暮，燕子鬧微陰。辛苦元吾事，淹留更此心。小窗隨意寫，蛇蚓起相尋。
鄧州西軒書事十首  其一 陳與義
小儒避賊南征日，皇帝行天第一春。走到鄧州無脚力，桃花初動雨留人。
鄧州西軒書事十首  其二 陳與義
千里空携一影來，白頭更著亂蟬催。書生身世今如此，倚遍周家十二槐。
鄧州西軒書事十首  其三 陳與義
瓦屋三間寬有餘，可憐小陸不同居。易求蘇子六國印，難覓河橋一字書。
鄧州西軒書事十首  其四 陳與義
莫嫌啖蔗佳境遠，橄欖甜苦亦相并。都將壯節供辛苦，準擬殘年看太平。
鄧州西軒書事十首  其五 陳與義
皇家卜年過周曆，變故未必非天仁。東南鬼火成何事，終待胡鋒作爭臣。
鄧州西軒書事十首  其六 陳與義
楊劉相傾建中亂，不待白首今同歸。只今將相須廉藺，五月并門未解圍。
鄧州西軒書事十首  其七 陳與義
不須夜夜看太白，天地景氣今如斯。始行夷狄相攻策，可惜中原見事遲。
鄧州西軒書事十首  其八 陳與義
詔書憂民十六事，父老祝君一萬年。白髮書生喜無寐，從今不仕可歸田。
鄧州西軒書事十首  其九 陳與義
范公深憂天下日，仁祖愛民全盛年。遺廟只今香火冷，時時風葉一騷然。
鄧州西軒書事十首  其一○ 陳與義
諸葛經行有夕風，千秋天地幾英雄。弔古不須多感慨，人生半夢半醒中。
晚步順陽門外 陳與義
六尺枯藜了此生，順陽門外看新晴。樹連翠篠圍春晝，水泛青天入古城。夢裏偶來那計日，人間多事更聞兵。只應千載溪橋路，欠我媻姍勃窣行。
縱步至董氏園亭三首  其一 陳與義
池光修竹裏，筇杖季春頭。客子愁無奈，桃花笑不休。百年今日勝，萬里此生浮。莽莽樽前事，題詩記獨遊。
縱步至董氏園亭三首  其二 陳與義
槐樹層層新綠生，客懷依舊不能平。自移一榻西窗下，要近叢篁聽雨聲。
縱步至董氏園亭三首  其三 陳與義
客子今年駝褐寬，鄧州三月始春寒。簾鈎掛盡蒲團穩，十丈虛庭借雨看。
海棠 陳與義
春雨夜有聲，連林杏花落。海棠已復動，寒食豈寂寞。人間有此麗，赴我隔年約。花葉兩分明，春陰耿簾幙。東風吹不斷，日暮臙脂薄。何可無我吟，三叫恨詩惡。
雨中觀秉仲家月桂 陳與義
月桂花上雨，春歸一憑欄。東西南北客，更得幾回看。紅衿映肉色，薄暮無乃寒。園中如許樹，獨覺賦詩難。
香林四首  其一 陳與義
絕愛公家花氣新，一林清露百般春。是中宴坐應容我，只恐微風喚起人。
香林四首  其二 陳與義
丈人延客非俗物，百和香中進一杯。乞取齊奴錦步障，與春遮斷曉風來。
香林四首  其三 陳與義
誰見繁香度牖時，碧天殘月映花枝。固應撩我題新句，壓倒韋郎宴寢詩。
香林四首  其四 陳與義
簡齋居士不飲酒，一入香林更不醒。驅使小詩酬曉露，絕勝辛苦廣騷經。
題簡齋 陳與義
我窗三尺餘，可以閱晦明。北省雖巨麗，無此風竹聲。不著散花女，而况使鬼兄。世間多歧路，居士繩床平。未知阮遥集，幾屐了平生。領軍一屋鞋，千載笑絕纓。槐陰自入戶，知我喜新晴。覓句方未了，簡齋真虛名。
印老索鈍庵詩 陳與義
人言融公懶，床上揖賓客。我來兩忘揖，團團一庵白。戲談鄧州禪，分食天寧麥。竹風亦喜我，蕭瑟至日夕。出家丈夫事，軒裳本兒劇。願香驚餘烟，世故感陳迹。固應師未鈍，使我不安席。時求一滴水，爲洗三生石。
春雨 陳與義
花盡春猶冷，羈心只自驚。孤鶯啼永晝，細雨濕高城。擾擾成何事，悠悠送此生。蛛絲閃夕霽，隨處有詩情。
難老堂周元翁家 陳與義
城南烏聲和且都，我識丈人屋上烏。難老堂中一樽酒，不教霜雪上髭鬚。樊侯種梓用莫竭，丈人向來亦種德。挽回萬事入繩床，花竹相看有佳色。人生知足一飽多，當時恨我棄漁簑。題詩素壁蛇蚓集，五百年後公摩挲。
登城樓 陳與義
去年夢陳留，今年夢鄧州。幾夢即了我，一笑城西樓。新晴草木麗，落日淡欲收。遠川如動摇，景氣明田疇。百年幾憑欄，亦有似我不。城陰坐來失，白水光不流。丈夫貴快意，少住寬千憂。歸嫌簡齋陋，局促生白頭。
雨 陳與義
忽忽忘年老，悠悠負日長。小詩妨學道，微雨好燒香。檐鵲移時立，庭梧滿意凉。此身南復北，彷佛是它鄉。
遊董園 陳與義
西園可散髮，何必賦遠遊。地曠多雄風，葉聲無時休。幸有濟勝具，枯藜支白頭。平生會心處，未覺身淹留。散坐青石床，松意淡欲秋。薄雨青衆卉，深林耿微流。一凉天地德，物我俱夷猶。東北方用武，六月事戈矛。甲裳無乃重，腐儒故多憂。珍禽叫高樹，且復寄悠悠。
夏雨 陳與義
三伏過幾日，坐數令人癭。片雲忽西行，庭樹生光景。須臾萬銀竹，壯觀發異境。天公終老手，一笑破日永。龍公勿憚煩，事了亦俄頃。修竹恬變化，依然半窗影。
夏夜  其一 陳與義
閑弄玉如意，天河白練橫。時無李供奉，誰識謝宣城。兩鶴翻明月，孤松立快晴。南陽半年客，此夜滿懷清。
夏夜  其二 陳與義
虛庭散策晚凉生，斟酌星河亦喜晴。不記牆西有修竹，夜風還作雨來聲。
夏夜  其三 陳與義
待到天公放月時，東家喬柏兩虯枝。懸知滿地疏陰處，不及遥看突兀奇。
積雨喜霽 陳與義
積雨得一晴，開窗送吾目。疊雲带餘憤，遠樹增新綠。天公信難料，變化雜神速。夕霞盡意紅，詰朝固難卜。西軒一杯酒，未負將軍腹。竹林懷微風，餘韻久回復。熱官豈辨此，何必思爛熟。曳杖出門行，栖鴉息枯木。
鄧州城樓 陳與義
鄧州城樓高百尺，楚岫秦雲不相隔。傍城積水晚更明，照見綸巾倚樓客。李白上天不可呼，陰晴變化還須臾。獨撫欄干詠奇句，滿樓風月不枝梧。
北征 陳與義
世故信有力，挽我復北馳。獨衝七月暑，行此無盡陂。百卉共山澤，各自有四時。華實相後先，盛過當同衰。亦復觀我生，白髮忽及期。夕雲已不征，客子今何之。願傳飛仙術，一洗局促悲。被襟閬風觀，濯髮扶桑池。
秋日客思 陳與義
南北東西俱我鄉，聊從地主借繩床。諸公共得何侯力，遠客新抄陸氏方。老去事多藜杖在，夜來秋到葉聲長。蓬萊可託無因至，試覓人間千仞崗。
道中書事 陳與義
臨老傷行役，籃輿歲月奔。客愁無處避，世事不堪論。白道含秋色，青山带雨痕。壞梁斜鬬水，喬木密藏村。易破還家夢，難招去國魂。一身從白首，隨意答乾坤。
將次葉城道中 陳與義
荒野少人去，竹輿伊軋聲。晴雲秋更白，野水暮還明。寂寞信吾道，淹留諳世情。王喬有餘舄，借我一東征。
至葉城 陳與義
蘇武初逢雁，王喬欲借鳧。深知念行李，爲報了長途。難穩三更枕，遥憐五歲雛。却思正月事，不敢恨榛蕪。
曉發葉城 陳與義
竹輿開兩牖，秋色爲橫分。左送廉纖月，右揖離披雲。詩情滿行色，何地著世紛。欲語王縣令，三叫不能聞。
方城陪諸兄坐心遠亭 陳與義
客中日食三斗塵，北去南來了今歲。暫時亭中一杯酒，與兄同宗復同味。博山雲氣終日留，竹君蕭蕭不負秋。世路明年儻無故，却携藜杖更來遊。
美哉亭 陳與義
西出城皋關，土谷僅容駝。天掛一疋練，雙崖鬬嵯峩。忽然五丈缺，亭構如危窠。青山麗中原，白日照大河。下視萬里川，草木何其多。臨高一吐氣，却奈雄風何。辛苦生一快，造物巧揣摩。險易終不償，翻身下殘坡。
山路曉行 陳與義
兩崖夾曉月，萬壑分秋風。今朝定何朝，孤賞莫與同。石路抱巖轉，雲氣青濛濛。籃輿拂露枝，亂點驚僕童。微泉不知處，玉佩鳴深叢。平生慕李愿，得此行旅中。居人輕佳境，過客意無窮。山木好題詩，恨我行匆匆。
題董宗禹園先志亭宗禹之父早失母萬方求得之此其晚節色養之地也 陳與義
作客古南陽，問俗仁孝敦。坐讀杜羔傳，起訪城西園。偉哉是家事，作傳堪千言。當年懷橘處，華屋澹曉暾。大松蔭後楹，小松羅前軒。風露所沐浴，千載當連根。我已廢蓼莪，感茲淚河翻。葉聲含三嘆，送我出園門。
同繼祖民瞻遊賦詩亭二首  其一 陳與義
邂逅今朝一段奇，從來華屋不關詩。諸君且作留連意，正是微風到竹時。
同繼祖民瞻遊賦詩亭二首  其二 陳與義
浩浩白雲溪一色，冥冥青竹鳥三呼。只今那得王摩詰，畫我憑欄覓句圖。
題崇山 陳與義
短蓬如鳧鷖，載我萬斛愁。試登山上亭，却望沙際舟。世故莽相急，長江去悠悠。西南浸山影，晦明分中流。蕩摇寶鑑面，翠髻千螺浮。去程雖云阻，茲地固堪留。客路惜勝日，臨風搔白頭。衆色忽已晚，川光抱巖幽。三老呼不置，我興方未收。下山事復多，題詩記曾遊。
與季申信道自光化復入鄧書事  其一 陳與義
孫子白木杖，富子黑油笠。我獨白竹籃，差池復相及。夕陽橋邊畫，岸幘歸雲急。勿語城中人，從渠慎出入。
與季申信道自光化復入鄧書事  其二 陳與義
賣舟作歸計，竹籃穩如舟。霧收青皋濕，行路當春遊。老馬不自知，意欲踏九州。依然還故櫪，寂寞壯心休。
與季申信道自光化復入鄧書事  其三 陳與義
再來生白髮，重見鄧州春。依舊城西路，桃花不記人。卜居得窮巷，日色滿窗新。微吟驚市卒，獨鶴語城闉。
與季申信道自光化復入鄧書事  其四 陳與義
城西望城南，十日九相隔。何如三枝杖，共踏江上石。門前流水過，春意滿渠碧。遥知千頃江，如今好顔色。
寄季申 陳與義
雨歇城南泥未乾，遥知獨立整衣冠。舊時鄴下劉公幹，今日遼東管幼安。綠陰展盡身猶遠，黄鳥飛來節已闌。安得一樽生耳熱，暫時相對說悲歡。
題繼祖蟠室三首  其一 陳與義
雲起爐山久未移，功名不恨十年遲。日斜疏竹可窗影，正是幽人睡足時。
題繼祖蟠室三首  其二 陳與義
萬卷吾今一字無，打包隨處野僧如。短檠未盡殘年債，欲問班生試借書。
題繼祖蟠室三首  其三 陳與義
中興天子要人才，當使生擒頡利來。正待吾曹紅抹額，不須辛苦學顔回。
述懷 陳與義
閉戶生白髮，逍遥步城隅。野外晴林滿，天末暮雲孤。水容澹春歸，草色带雨濡。物態紛如昨，世事再嗚呼。京洛了在眼，山川一何迂。乘槎莽未辦，且復小踟躕。
寄題趙景溫筠居軒 陳與義
相逢漢江邊，盜起方如雲。當時蒼黄意，亦可無此君。俗士固鮮歡，王孫終逸羣。清秋不可負，牖壁看修筠。碧幹立疏雨，叢梢冒斜曛。引君著勝地，世事從紛紛。何時微月夕，胡床與予分。高吟呼天風，夜半笙簫聞。
重陽 陳與義
去歲重陽已百憂，今年依舊歎羈遊。籬底菊花唯解笑，鏡中頭髮不禁秋。凉風又落宮南木，老雁孤鳴漢北州。如許行年那可記，謾排詩句寫新愁。
有感再賦 陳與義
憶昔甲辰重九日，天恩曾與宴城東。龍沙此日西風冷，誰折黄花壽兩宮。
感事 陳與義
喪亂那堪說，干戈竟未休。公卿危左衽，江漢故東流。風斷黄龍府，雲移白鷺洲。云何舒國步，持底副君憂。世事非難料，吾生本自浮。菊花紛四野，作意爲誰秋。
送客出城西 陳與義
鄧州誰亦解丹青，畫我羸驂晚出城。殘年政爾供愁了，末路那堪送客行。寒日滿川分衆色，暮林無葉寄秋聲。垂鞭歸去重回首，意落西南計未成。
得席大光書因以詩迓之 陳與義
十月高風客子悲，故人書到暫開眉。也知廊廟當推轂，無奈江山好賦詩。萬事莫論兵動後，一杯當及菊殘時。喜心翻倒相迎地，不怕荒林十里陂。
送大光赴石城 陳與義
石城高嵽嵲，城下是江波。莫愁織綺地，年來戰馬過。秀眉使君醫國手，却把江頭無事酒。山川勃鬰不平處，澆以三杯一搔首。半江樓影白逶迤，想見春流二月時。待予去掃仲宣賦，走馬還朝亦未遲。
夢中送僧覺而忘第三聯戲足之 陳與義
兩鴻同一天，羽翼不相及。偶然一識面，別意已超忽。去程秋光好，萬里無斷絕。雖無仁人言，贈子以明月。
無題 陳與義
六經在天如日月，萬事隨時更故新。江南丞相浮雲壞，洛下先生宰木春。孟喜何妨改師法，京房底處有門人。舊喜讀書今懶讀，焚香閱世了閑身。
正月十二日自房州城遇虜至奔入南山十五日抵回谷張家 陳與義
久謂事當爾，豈意身及之。避虜連三年，行半天四維。我非洛豪士，不畏窮谷饑。但恨平生意，輕了少陵詩。今年奔房州，鐵馬背後馳。造物亦惡劇，脫命真毫釐。南山四程雲，布襪傲險巇。籬間老炙背，無意管安危。知我是朝士，亦復顰其眉。呼酒軟客脚，菜本濯玉肌。窮途士易德，歡喜不復辭。向來貪讀書，閉戶生白髭。豈知九州內，有山如此奇。自寬實不情，老人亦解頤。投宿恍世外，青燈耿茅茨。夜半不能眼，澗水鳴聲悲。
正月十六日夜二絕  其一 陳與義
正月十六夜，竹籬田父家。明月照樹影，滿山如龍蛇。
正月十六日夜二絕  其二 陳與義
二更風薄竹，悲吟連夜分。村西遞餘韻，應勝此間聞。
坐澗邊石上 陳與義
三面青山圍竹籬，人間無路訪安危。扶筇共坐槎牙石，澗水悲鳴無歇時。
十七日夜詠月 陳與義
月輪隱東峯，奇彩在南嶺。北崖草木多，蒼茫映光景。玉盤忽微露，銀浪瀉千頃。巖谷散陸離，萬象雜形影。不辭三更露，冒此白髮頂。老筇無前遊，危處有新警。澗光如翻鶴，變態發遥境。回首房州城，山中夜何永。
獨立 陳與義
籬門一徙倚，今夜天星繁。獨立人世外，唯聞澗水喧。叢薄凝露氣，羣峯带春昏。偷生亦聊爾，難與衆人言。
採菖蒲 陳與義
閑行澗底採菖蒲，千歲龍蛇抱石𦡱。明朝却覓房州路，飛下山顛不要扶。
與信道遊澗邊 陳與義
斜陽照亂石，顛崖下雙筇。試從絕壑底，仰視最奇峯。迴碕發澗怒，高靄生樹容。半巖菖蒲根，翠葆森伏龍。豈無避世士，於此儻相逢。客心忽悄愴，歸路迷行蹤。
詠西嶺梅花 陳與義
雨後衆崖碧，白處紛寒梅。遥遥迎客意，欲下山坡來。窮村受春晚，邂逅今日開。絳領承玉面，臨風一低回。折歸無可贈，孤賞心悠哉。
遊南嶂同孫信道 陳與義
遥瞻南嶂深復深，雙崖與天藏太陰。青鞋濟勝不能懶，踏破積雪窮崎嶔。空中朽樹抱孤篠，無竅蒼壁生橫林。孤禽三叫危石裂，欲返未返神蕭森。磴迴忽然何處所，當面煙如翠蛟舞。石門泄風無晝夜，古木截道藏雷雨。丹丘赤城去幾許，下視人間足塵土。放身天地不自知，導以龍蛇翼熊虎。山中異事記今晨，杖藜得道孫與陳。
遊東巖 陳與義
散策東巖路，夢中曾記經。斜暉射殘雪，巖谷遍晶熒。鴉鳴山寂寂，意迥川冥冥。乘興欲窮討，會心還少停。新晴遠村白，薄暮群峯青。危途通仙境，勝日行畫屏。豈獨凈一念，將期朝百靈。不同南澗詠，悲慨滿中扃。
晚望信道立竹林邊 陳與義
修竹林邊煙過遲，幅巾藜杖立疏籬。恨無顧陸同携手，寫取孫郎覓句詩。
雨晴徐步 陳與義
百年幾晴朝，徐步山徑濕。忽悟春已深，鳴禽飛相及。雪消衆綠凈，霧罷群峯立。澗邊千嵁巖，今日何復集。
同信道晚登古原 陳與義
幽懷忽牢落，起望登古原。微吹度修竹，半林白翻翻。日暮紛物態，山空銷客魂。惜無一樽酒，與子醉中言。
岸幘 陳與義
岸幘立清曉，山頭生薄陰。亂雲交翠壁，細雨濕青林。時改客心動，鳥鳴春意深。窮鄉百不理，時得一閑吟。
雨 陳與義
雲起谷全暗，雨時山復明。青春望中色，白澗晚來聲。遠樹鳥群集，高原人獨耕。老夫逃世日，堅坐聽陰晴。
醉中至西徑梅花下已盛開 陳與義
梅花亂發雨晴時，褪盡紅綃見玉肌。醉中忘却頭邊雪，橫插繁枝歸竹籬。
出山二首  其一 陳與義
陰巖不知晴，路轉見朝日。獨行修竹盡，石崖千丈碧。
出山二首  其二 陳與義
山空樵斧響，隔嶺有人家。日落潭照樹，川明風動花。
入山二首  其一 陳與義
出山復入山，路隨溪水轉。東風不惜花，一暮都開遍。
入山二首  其二 陳與義
都迷去時景，策杖煙漫漫。微雨洗春色，諸峯生晚寒。
寒食 陳與義
竹籬寒食節，微雨澹春意。喧譁少所便，寂寞今有味。空山花動摇，亂石水經緯。倚杖忽已晚，人生本何冀。
清明 陳與義
雨晴閑步澗邊沙，行入荒林聞亂鴉。寒食清明驚客意，暖風遲日醉梨花。書生投老王官谷，壯士偷生漂母家。不用鞦韆與蹴遊，只將詩句答年華。
與夏致宏孫信道張巨山同集澗邊以散髮巖岫爲韻賦四小詩  其一 陳與義
哦詩谷虛響，散髮下巖半。披叢澗影摇，集鳥紛然散。
與夏致宏孫信道張巨山同集澗邊以散髮巖岫爲韻賦四小詩  其二 陳與義
亂石披淺流，水紋如紺髮。馳暉忽西沒，林光相映發。
與夏致宏孫信道張巨山同集澗邊以散髮巖岫爲韻賦四小詩  其三 陳與義
舉頭山圍天，濯足樹映潭。山中記今日，四士集空巖。
與夏致宏孫信道張巨山同集澗邊以散髮巖岫爲韻賦四小詩  其四 陳與義
張子卧石榻，夏子理泉竇。孫子獨不言，搘頤數煙岫。
出山宿向翁家 陳與義
紙坊山絕頂，直下夕陽斜。却看來路處，南北兩巖花。田翁邀客宿，笑指林下家。問我出山意，無乃貴喧譁。
出山道中 陳與義
雨歇澹春曉，雲氣山腰流。高崖落絳葉，恍如人世秋。避地時忽忽，出山意悠悠。溪急竹陰動，谷虛禽響幽。同行得快士，勝處頻淹留。乘除了身世，未恨落房州。
詠青溪石壁 陳與義
青溪宜曉日，曲處千丈晦。天開蒼石屏，影落西村外。虛無元氣立，明滅河漢對。人行崢嶸下，鳥急浩蕩內。向來千萬峯，瑣細等蓬塊。老夫倚杖久，三嘆造物大。惜哉太史公，意短遺此快。更欲訪野人，窮探視其背。
聞王道濟陷虜 陳與義
海內堂堂友，如今在賊圍。虛傳袁盎脫，不見華元歸。浮世身難料，危途計易非。雲孤馬息嶺，老淚不勝揮。
均陽官舍有安榴數株著花絕稀更增妍麗 陳與義
庭際安榴樹，花稀更可憐。青旌擁絳節，伴我作神仙。遲日耿不暮，微陰眩彌鮮。一樽兼百慮，心賞竟悠然。
和王東卿絕句四首  其一 陳與義
少年走馬洛陽城，今作江邊瓶錫僧。說與虎頭須畫我，三更月裏影崚嶒。
和王東卿絕句四首  其二 陳與義
來日安榴花尚稀，壓牆丹實已垂垂。何時著我扁舟尾，滿袖西風信所之。
和王東卿絕句四首  其三 陳與義
只今當代功名手，不數平生粥飯僧。獨立江風吹短髮，暮雲千里倚崚嶒。
和王東卿絕句四首  其四 陳與義
平生不得吟詩力，空使秋霜入鬢垂。太岳峯前滿尊月，爲君聊復一中之。
觀江漲 陳與義
漲江臨眺足消憂，倚杖江邊地欲浮。疊浪併翻孤日去，兩津橫卷半天流。黿鼉雜怒爭新穴，鷗鷺驚飛失故洲。可爲一官妨快意，眼中唯覺欠扁舟。
同左通老用陶潜還舊居韻 陳與義
故園非無路，今已不念歸。秋入漢水白，葉脫行人悲。東西與南北，欲往還覺非。勿云去年事，兵火偶脫遺。可憐竛竮影，殘歲聊相依。天涯一尊酒，細酌君勿催。持觴望江山，路永悲身衰。百感醉中起，清淚對君揮。
同通老用淵明獨酌韻 陳與義
紛紛吏民散，遺我以兀然。悄悄今夕意，鳥影馳隙間。向來房州谷，採藥危得仙。忽駕太守車，出處寧非天。何妨暫閱世，謀行要當先。西齋一壺酒，微雨新秋還。蛛網閃明晦，葉聲餞歲年。呼兒具紙筆，錄我醉中言。
欲離均陽而雨不止書八句寄何子應 陳與義
江城八月楓葉凋，城頭哦詩江動摇。秋雨留人意戀戀，水風泛樹聲蕭蕭。綸巾老子無遠策，長作東西南北客。不如何遜在揚州，坐待梅花映粧額。
均陽舟中夜賦 陳與義
遊子不能寐，船頭語輕波。開窗望兩津，煙樹何其多。晴江涵萬象，夜半光蕩摩。客愁彌世路，秋氣入天河。汝洛塵未銷，幾人不負戈。長吟宇宙內，激烈悲蹉跎。
舟次高舍書事 陳與義
漲水東流滿眼黄，泊舟高舍更情傷。一川木葉明秋序，兩岸人家共夕陽。亂後江山元歷歷，世間歧路極茫茫。遥指長沙非謫去，古今出處兩凄凉。
石城夜賦 陳與義
初月光滿江，斷處知急流。沉沉石城夜，漠漠西漢秋。爲客寐常晚，臨風意難收。三更柁樓底，身世入搔頭。
登岳陽樓  其一 陳與義
洞庭之東江水西，簾旌不動夕陽遲。登臨吳蜀橫分地，徙倚湖山欲暮時。萬里來遊還望遠，三年多難更憑危。白頭吊古風霜裏，老木滄波無恨悲。
登岳陽樓  其二 陳與義
天入平湖晴不風，夕帆和雁正浮空。樓頭客子杪秋後，日落君山元氣中。北望可堪回白首，南遊聊得看丹楓。翰林物色分留少，詩到巴陵還未工。
巴丘書事 陳與義
三分書裏識巴丘，臨老避胡初一遊。晚木聲酣洞庭野，晴天影抱岳陽樓。四年風露侵遊子，十月江湖吐亂洲。未必上流須魯蕭，腐儒空白九分頭。
晚步湖邊 陳與義
客間無勝日，世故可暫逃。杖藜迎落照，寒彩遍平皋。夕湖光景麗，晴鸛聲音豪。天長蒹葭響，水落城堞高。萬象各摇動，慰此老不遭。楚纍經行地，處處餘離騷。幸無大夫責，得伴諸子遨。終然動懷抱，白髮風中搔。
再登岳陽樓感慨賦詩 陳與義
岳陽壯觀天下傳，樓陰背日堤綿綿。草木相連南服內，江湖異態欄干前。乾坤萬事集雙鬢，臣子一謫今五年。欲題文字弔古昔，風壯浪湧心茫然。
里翁行 陳與義
里翁無人支緩急，天雨牆壞百憂集。賣衣雇人築得牆，不慮偷兒披戶入。夜寒干陬不經過，偷兒若來知奈何。君不見巴丘古城如培塿，魯肅當年萬人守。
居夷行 陳與義
遭亂始知承平樂，居夷更覺中原好。巴陵十月江不平，萬里北風吹客倒。洞庭葉稀秋聲歇，黄帝樂罷川杲杲。君山偃蹇橫歲暮，天映湖南白如掃。人世多違壯士悲，干戈未定書生老。揚州雲氣鬰不動，白首頻回費私禱。后勝誤齊已莫追，范蠡圖越當若爲。皇天豈無悔禍意，君子慎惜經綸時。願聞羣公張王室，臣也安眠送餘日。
又登岳陽樓 陳與義
岳陽樓前丹葉飛，欄干留我不須歸。洞庭鏡面平千里，却要君山相發揮。
除夜二首  其一 陳與義
城中爆竹已殘更，朔吹翻江意未平。多事鬢毛隨節換，盡情燈火向人明。比量舊歲聊堪喜，流轉殊方又可驚。明日岳陽樓上去，島煙湖霧看春生。
除夜二首  其二 陳與義
萬里江湖憔悴身，鼕鼕街鼓不饒人。只愁一夜梅花老，看到天明付與春。
火後問舍至城南有感 陳與義
魂傷瓦礫舊曾遊，尚想奔煙萬馬遒。遂替胡兒作正月，絕知回祿相巴丘。書生性命驚頻試，客子茅茨費屢謀。唯有君山故窈窕，一眉晴綠向人浮。
曉登燕公樓 陳與義
欄干納清曉，拄杖追黄鵠。燕公不相待，使我立於獨。霧收天落川，日動春浮木。舉手謝時人，微風吹野服。
火後借居君子亭書事四絕呈粹翁  其一 陳與義
天公惡劇逐番新，賴是今年有主人。君子亭中眠白晝，燕公樓上眺青春。
火後借居君子亭書事四絕呈粹翁  其二 陳與義
祝融回祿意佳哉，挽我梅花樹下來。一夜東風不知惜，月明滿樹十分開。
火後借居君子亭書事四絕呈粹翁  其三 陳與義
斫竹和梢編作籬，微風如在竹林時。無人來訪龐居士，晚日疏陰光陸離。
火後借居君子亭書事四絕呈粹翁  其四 陳與義
入山從此不須深，君子亭中人不尋。青竹短籬圍晝靜，梅花兩樹照春陰。
再賦  其一 陳與義
西園芳氣雨餘新，喚起亭中入定人。爲報使君多釀酒，梅花落盡不關春。
再賦  其二 陳與義
揚州雲氣鬰佳哉，百慮方橫吉語來。却看詩書安隱在，竹籬陰裏得時開。
再賦  其三 陳與義
危樓只隔一重籬，誰見扶筇獨上時。如許江山懶搜句，燕公應笑我支籬。
再賦  其四 陳與義
欲識道人門徑深，水仙多處試來尋。青裳素面天應惜，乞與西園十日陰。
二十一日風甚明日梅花無在者獨紅萼留枝間甚可愛也 陳與義
昨日梅花猶可攀，今朝殘萼便斕班。群仙已御東風去，總脫絳袂留林間。
詠水仙花五韻 陳與義
仙人緗色裘，縞衣以裼之。青帨紛委地，獨立東風時。吹香洞庭暖，弄影清晝遲。寂寂籬落陰，亭亭與予期。誰知園中客，能賦會真詩。
望燕公樓下李花 陳與義
燕公樓下繁華樹，一日遥看一百回。羽蓋夢餘當晝立，縞衣風急過牆來。洛陽路不容春到，南國花應爲客開。今日豈堪簪短髮，感時傷舊意難裁。
陪粹翁舉酒於君子亭下海棠方開 陳與義
世故驅人殊未央，聊從地主借繩床。春風浩浩吹遊子，暮雨霏霏濕海棠。去國衣冠無態度，隔簾花葉有輝光。使君禮數能寬否，酒味撩人我欲狂。
春夜感懷寄席大光 陳與義
管寧白帽且蹁躚，孤鶴歸期難計年。倚杖東南觀北變，傷心雲霧隔三川。江湖氣動春還冷，鴻雁聲迴人不眠。苦憶西州老太守，何時相伴一燈前。
夜賦寄友 陳與義
賣藥韓康伯，談經管幼安。向來甘寂寞，不是爲艱難。微月扶疏樹，空園浩蕩寒。細題今夕景，持與故人看。
陰風 陳與義
陰風三日吹南極，二月巴陵寒裂石。長林巨木受軒輊，洞庭倒流瀟湘黑。君不見古廬竹扉聲策策，中有竛竮落南客。曾經破膽向炎官，敢不修容待風伯。
雨 陳與義
霏霏三日雨，藹藹一園青。霧澤含元氣，風花過洞庭。地偏寒浩蕩，春半客竛竮。多少人間事，天涯醉又醒。
春寒 陳與義
二月巴陵日日風，春寒未了怯園公。海棠不惜臙脂色，獨立濛濛細雨中。
次韻傅子文絕句 陳與義
風雨門前十日泥，荒街相伴只筇枝。從今老子都無事，落盡園花不賦詩。
周尹潛雪中過門不我顧遂登西樓作詩見寄次韻謝之三首  其一 陳與義
曉窗飛雪愜幽聽，起覓新詩自啟扃。不覺高軒牆外過，貪看萬鶴舞中庭。
周尹潛雪中過門不我顧遂登西樓作詩見寄次韻謝之三首  其二 陳與義
堪笑臞仙也耐寒，飛花端合上樓看。深知壯觀增詩律，洗盡元和到建安。
周尹潛雪中過門不我顧遂登西樓作詩見寄次韻謝之三首  其三 陳與義
敲門俗子令我病，面有三寸康衢埃。風饕雪虐君馳去，蓬戶那無酒一杯。
城上晚思 陳與義
獨憑危堞望蒼梧，落日君山如畫圖。無數柳花飛滿岸，晚風吹過洞庭湖。
雨中對酒庭下海棠經雨不謝 陳與義
巴陵二月客添衣，草草杯觴恨醉遲。燕子不禁連夜雨，海棠猶待老夫詩。天翻地覆傷春色，齒豁頭童祝聖時。白竹籬前湖海闊，茫茫身世兩堪悲。
尋詩兩絕句  其一 陳與義
楚酒困人三日醉，園花經雨百般紅。無人畫出陳居士，亭角尋詩滿袖風。
尋詩兩絕句  其二 陳與義
愛把山瓢莫笑儂，愁時引睡有奇功。醒來推戶尋詩去，喬木崢嶸明月中。
寒食日遊百花亭 陳與義
晴氣已復濁，虛館可淹留。微花耿寒食，始覺在他州。自聞鼙鼓聒，不恨歲月流。亂代有今夕，茲園况堪遊。雲移樹陰失，風定川華收。曳杖新城下，日暮禽語幽。群行意易分，獨賞興難周。永嘯以自暢，片月生城頭。
王應仲欲附張恭甫舟過湖南久不决今日忽聞遂登舟作詩送之并簡恭甫 陳與義
我身如孤雲，隨風墮湖邊。牆東木陰好，初識避世賢。從來有名士，不用無名錢。披君三逕草，分我一味禪。胡爲黄鵠舉，忽上湖南船。竟隨文若去，聊伴元禮仙。洞庭煙發渚，瀟湘雨鳴川。三老好看客，天高柁樓前。子魚獨留滯，坐送管邴遷。作詩相棹謳，寄恨餘酸然。
周尹潜以僕有郢州之命作詩見贈有橫槊之句次韻謝之 陳與義
一歲憂兵四閱時，偷生不恨隙駒馳。如何南紀持竿手，却把西州破賊旗。儻有青油盛快士，何妨畫戟入新詩。因君調我還增氣，男子平生政要奇。
次韻尹潜感懷 陳與義
胡兒又看繞淮春，嘆息猶爲國有人。可使翠華周宇縣，誰持白羽靜風塵。五年天地無窮事，萬里江湖見在身。共說金陵龍虎氣，放臣迷路感煙津。
五月二日避貴寇入洞庭湖絕句 陳與義
鼓發嘉魚千面雷，亂帆和雨向湖開。何妨南北東西客，一聽湘妃瑶瑟來。
過君山不獲登覽 陳與義
我夢君山好，萬里來南州。青眉橫玉鏡，色照城中樓。勝日空倚眺，經年未成遊。今朝過山下，賊急不敢留。嵌空浪吞吐，薈蔚風颼飀。龍吟雜虎嘯，九夏含三秋。了與遥賞異，况乃行岩幽。蚍蜉何當掃，延佇回我舟。擲去九節筇，褰裳走林丘。會逢湘君降，翠氣衣上浮。山椒望蒼梧，寄恨舒冥搜。
細雨 陳與義
避寇煩三老，那知是勝遊。平湖受細雨，遠岸送輕舟。天地悲深阻，山川慰久留。參差發鄰舫，未覺壯心休。
泊宋田遇厲風作 陳與義
逐隊避狂寇，湖中可盤嬉。泊舟宋田港，俯仰看雲移。造物猶不借，顛風忽橫吹。洞庭何其大，浪挾雷車馳。可憐岸上竹，翻倒不自持。老夫元耐事，淹速本無期。會有天風定，見汝亭亭時。五月念貂裘，竟生薄暮悲。蕭蕭不自暢，耿耿獨題詩。
二十二日自北沙移舟作是日聞賊革面 陳與義
宛宛轉湖灘，遥遥隔城邑。是時雨初霽，衆綠带餘濕。曉澤澹不波，菰浦覺風入。我生莽未定，世故紛相襲。靦然賀蘭面，安視一坐泣。豈知虎與狼，義感功反集。堯俗可盡封，嗚呼吾何及。氣蘇巨浸內，未恨乏供給。日曆會有窮，吾行豈須急。近樹背人去，遠樹久凝立。聊以憂世心，寄茲忘怏悒。
贈傅子文 陳與義
漁子牧兒談笑新，先生勝日步湖滣。沙邊忽見長身士，頭上仍欹折角巾。豺虎不能寬遠俗，山川終要識詩人。蘆叢如畫斜陽裏，拄杖相尋無雜賓。
晚晴野望 陳與義
洞庭微雨後，凉氣入綸巾。水底歸雲亂，蘆藂返照新。遥汀橫薄暮，獨鳥度長津。兵甲無歸日，江湖送老身。悠悠只倚杖，悄悄自傷神。天意蒼茫裏，村醪亦醉人。
雨中 陳與義
雨打船蓬聲百般，白頭當夏不禁寒。五湖七澤經行遍，終憶吾鄉八節灘。
舟抵華容縣 陳與義
篙舟入華容，白水繞城堞。夾津列茂樹，倒影青相接。遠色分村塢，微凉動蘆葉。天地困腐儒，江湖託孤檝。
夜賦 陳與義
泊舟華容縣，湖水終夜明。凄然不能寐，左右菰蒲聲。窮途事多違，勝處亦心驚。三更螢火鬧，萬里天河橫。阿瞞狼狽地，山澤空崢嶸。强弱與興衰，今古莽難評。腐儒憂平世，况復值甲兵。終然無寸策，白髮滿頭生。
月夜 陳與義
獨立夜轇轕，蘆聲泛遥津。月下風起波，莽莽白龍鱗。陰彩凝草木，暑氣森星辰。天地塵未消，江湖氣聊伸。人生幾今夕，亂代偶此身。胡爲不少樂，况乃迹易陳。三更大魚舞，悄愴驚心神。永懷騎鯨士，發興煙中新。
晚晴 陳與義
幽卧不知晴，檣梢見斜日。披衣起四望，天際山爭出。光輝渚蒲凈，意氣沙鷗逸。避盜半九圍，兩脚不遺力。川陵各異態，艱險常一律。胡爲作弧矢，前聖意莫詰。豈知百代後，反使姦宄密。腐儒徒嘆嗟，救弊知無術。人生如歸雲，空行雜徐疾。薄暮俱到山，各不見蹤跡。念此百年內，可復受憂戚。林木方翳然，放懷陶茲夕。
寥落 陳與義
寥落洞庭野，微風泛客裾。袁宏詠史罷，孫登清嘯餘。月明流水去，夜靜芙蓉舒。城郭方多事，野興一蕭疏。
自五月二日避寇轉徙湖中復從華容道烏沙還郡七月十六日夜半出小江口宿焉徙倚柁樓書事十二句 陳與義
回環三百里，行盡力都窮。巴丘左移右，章華西轉東。江聲摇斗柄，秋色彌葭叢。羣木立波上，芙蕖披月中。鏡湖應足比，剡溪那可同。世將非識事，孤嘯聊延風。
閏八月十二日過奇父共坐翠竇軒賞木犀花玲瓏滿枝光氣動人念風日不貸此花無五日香矣而王使君未之知作小詩報之 陳與義
清露香浮黄玉枝，使君未到意低迷。極知有日交銅虎，可使無情向木犀。
再賦二首呈奇父  其一 陳與義
國香薰坐先生醉，秋葉藏花客子迷。驅使晚風同勝地，東軒不用鎮帷犀。
再賦二首呈奇父  其二 陳與義
香遍東園花一枝，尋花覓路忽成迷。先生莫道心如鐵，喜氣朝來橫角犀。
十三日再賦二首其一以贊使君是日對花賦此韻詩筆落縱橫而郡中修水戰之具方大閱於燕公樓下也其一自敘所感憶年十五在杭州始識此花皆三丈高木嘗賦詩焉  其一 陳與義
我丈風流元祐枝，晴軒雨雹筆端迷。從容文武一時了，賦罷木犀觀水犀。
十三日再賦二首其一以贊使君是日對花賦此韻詩筆落縱橫而郡中修水戰之具方大閱於燕公樓下也其一自敘所感憶年十五在杭州始識此花皆三丈高木嘗賦詩焉  其二 陳與義
武林曾識最高枝，百感重逢歲月迷。向日擘牋須彩鳳，如今執楯要文犀。
九月八日登高作重九奇父賦三十韻與義拾餘意亦賦十二韻  其一 陳與義
九月風景好，節意滿天涯。書生尊所聞，登高亂城鴉。雖無後乘麗，前驅載黄花。兩樓壓波壯，衆澤分夭斜。居夷驚有苗，訪古悲章華。蕭條湖海事，勝日一笑譁。興移三里亭，木影雜蛟蛇。
九月八日登高作重九奇父賦三十韻與義拾餘意亦賦十二韻  其二 陳與義
二士醉藜杖，兩禪風袈裟。奇哉古無有，未覺欠孟嘉。天公亦喜我，催詩出微霞。賦罷迹已陳，憂樂如轉車。却後五百歲，遠俗增雄誇。
兩絕句  其一 陳與義
西風吹日弄晴陰，酒罷三巡湖海深。岳陽樓上登高節，不負南來萬里心。
兩絕句  其二 陳與義
二士相隨風滿巾，兩禪同隊景彌新。但得黄花不牢落，莫嫌驚倒岳州人。
粹翁用奇父韻賦九日與義同賦兼呈奇父 陳與義
安隱輕節序，艱難惜歡娛。先生守苜蓿，朝士誇茱萸。前年鄧州城，風雨傾客居。何嘗疏麯生，麯生自我疏。豈無登高地，送目與雲俱。門生及兒子，勸我升籃輿。出門復入門，戈旆填街衢。去年郢州岸，孤檝對壞郛。莫招大夫魂，誰攬使君鬚。獨題懷古句，枯硯生明珠。亦復躋荒戍，日暮野踟躕。白衣終不至，眇眇空愁予。今年洞庭上，九折餘崎嶇。時憑岳陽樓，山川看縈紆。孫兄語蟬連，王丈色敷腴。不用踏筵舞，秋風摇菊株。樂哉未曾有，是夢其非歟。丈夫各堂堂，坐受世故驅。會須明年節，醉倒還相扶。此花期復對，勿令墮空虛。明日風景佳，南翔先一鳧。可言知機早，政爾因鱸魚。分襟肺肝熱，撫事歲月迂。歸家問瓶錫，生理何必餘。相期衡山南，追步凌忽區。回首望堯雲，中原莽榛蕪。臣豈專愛死，有懷竟不舒。老謀與壯事，二者慚俱無。
送王因叔赴試 陳與義
楓落南紀明，秋高洞庭白。自是天涯人，更送湖上客。人生險易乘除裏，富貴功名從此始。不須惜別作酸然，滿路新詩付吾子。
己酉九月自巴丘過湖南別粹翁 陳與義
離合不可常，去處兩無策。眇眇孤飛雁，嚴霜欺羽翼。使君南道主，終歲好看客。江湖尊前深，日月夢中疾。世事不相貸，秋風撼瓶錫。南雲本同征，變化知無極。四年孤臣淚，萬里遊子色。臨別不得言，清愁漲胸臆。
留別康元質教授 陳與義
腐儒身世已百憂，此去行年豈堪記。岳陽樓前一杯酒，與子同州復同味。洞庭秋氣連蒼梧，天高地遠魚龍呼。莫倚仲宣能作賦，不隨文若事征途。
留別天寧永慶乾明金鑾四老 陳與義
我生能幾何，兩脚疲世故。忽破巴丘夢，還尋邵陽路。窮鄉得四老，足以慰遲暮。勝事遠公蓮，深心懶殘芋。本是羣山雲，蹔聚當別去。那知天風便，不得還相聚。凡情我未免，臨別吐幽句。慎勿過虎溪，曉霜侵杖屨。
別岳州 陳與義
朝食三斗葱，暮飲三斗醋。寧受此酸辛，莫行歲晚路。丈夫少壯日，忍窮不自恕。乘除冀晚泰，乃復逢變故。經年岳陽樓，不見宮南樹。辭巢已萬里，兩脚未遑住。水落君山高，洞庭秋已素。浮雲易歸岫，遠客難回顧。飄然一瓶錫，未知所掛處。寂寞短歌行，蕭條遠遊賦。學道始恨晚，爲儒孰非腐。乾坤杳茫茫，三嘆出門去。
奇父先至湘陰書來戒由祿唐路而僕以它故由南陽路來夾道皆松如行青羅步障中先寄奇父 陳與義
雲接湘陰百里松，肅肅穆穆湖南風。隨時憂樂非人世，迎我笙簫起道中。竹輿兩面天明滅，秋令不到林西東。未必祿唐能辦此，題詩著畫寄興公。
初識茶花 陳與義
伊軋籃輿不受催，湖南秋色更佳哉。青裙玉面初相識，九月茶花滿路開。
以玉剛卯爲向伯共生朝 陳與義
仲冬吉日，風穆氣休。我出剛卯，以壽元侯。祝融之玉，莫此離方。元侯佩之，如玉之剛。攘除厲凶，以迪明王。南門不鍵，有室則强。三肅元侯，既贈既禱。曷以報我，當以剛卯。
別伯共 陳與義
樽酒相逢地，江楓欲盡時。猶能十日客，共出數年詩。供世無筋力，驚心有別離。好爲南極柱，深慰旅人悲。
再別 陳與義
多難還分手，江邊白髮新。公爲九州督，我是半途人。政爾傾全節，終然却要身。平生第溫嶠，未必下張巡。
別孫信道 陳與義
萬里鷗仍去，千年鶴未歸。極知身有幾，不奈世相違。歲暮蒹葭響，天長鴻雁微。如君那可別，老淚欲霑衣。
遊道林嶽麓 陳與義
耽耽衡山麓，翠氣橫古今。濟勝得短筇，未怕山行深。路盤天開闔，風動龍噫吟。峯戀慘澹處，照以布地金。世尊諸天上，燕坐朝千林。向來修何行，不受安危侵。道人輕殊勝，來客費幽尋。恍然結願香，獨會三生心。山中日易晚，坐失羣木陰。勿唾此山地，後日重窺臨。
江行野宿寄大光 陳與義
檣烏送我入蠻鄉，天地無情白髮長。萬里回頭看北斗，三更不寐聽鳴榔。平生正出元子下，此去還經思曠傍。投老相逢難衮衮，共恢詩律撼瀟湘。
寄信道 陳與義
衡山未見意如飛，浩蕩風帆不可期。却憶府中三語掾，空吟江上四愁詩。高灘落日光零亂，遠岸叢梅雪陸離。剩欲平分持寄子，白頭才盡只成悲。
適遠 陳與義
處處非吾土，年年備虜兵。何妨更適遠，未免一傷情。石岸煙添色，風灘暮有聲。平生五字律，頭白不貪名。
衡嶽道中  其一 陳與義
野客元耕崧嶽田，得遊衡岳亦前緣。避兵徑度吾豈忍，欲雨還休神所憐。世亂不妨松偃蹇，村空更覺水潺湲。非無拄杖終傷老，負此名山四十年。
衡嶽道中  其二 陳與義
客子山行不覺風，龍吟虎嘯滿山松。綸巾一幅無人識，勝業門前聽午鍾。
衡嶽道中  其三 陳與義
城中望衡山，浮雲作飛蓋。朅來岩谷遊，却在浮雲外。
衡嶽道中  其四 陳與義
危亭見上方，林壑带殘陽。今日豈無恨，重遊却味長。
跋任才仲畫兩首  其一 陳與義
遠遊吾不恨，扁舟載幅巾。山色暮暮改，林氣朝朝新。野客初逢句，薄暮欲生春。因知子任子，胸懷非世人。
跋任才仲畫兩首  其二 陳與義
前年與孫子，共作南山客。扶疏月下樹，偃蹇澗邊石。賦詩題古蘚，三叫風脫幘。任子不同遊，毫端有疇昔。
跋江都王馬 陳與義
天上房星空不動，人間畫馬亦難逢。當年筆下千金鹿，此日窗前八尺龍。
與王子煥席大光同遊廖園 陳與義
三枝筇竹興還新，王丈席兄俱可人。僑立司州溪水上，吟詩把酒對青春。
除夜次大光韻大光是夕婚 陳與義
一杯節酒莫留殘，坐看新年上鬢端。只恐梅花明日老，夜瓶相對不知寒。
除夜不寐飲酒一杯明日示大光 陳與義
萬里鄉山路不通，年年佳節百憂中。催成客睡須春酒，老却梅花是曉風。
元日 陳與義
五年元日只流離，楚俗今年事事非。後飲屠蘇驚已老，長乘舴艋竟安歸。携家作客真無策，學道刳心却自違。汀草岸花知節序，一身千恨獨霑衣。
別大光 陳與義
堂堂一年長，渺渺三秋闊。恍然衡山前，相遇各白髮。歲窮窗欲霰，人老情難竭。君有杯中物，我有肝肺熱。飲盡不能起，交深忘事拙。乾坤日多虞，遊子屢驚骨。衡陽非不遥，雁意猶超忽。一生能幾回，百計易相奪。滔滔江受風，耿耿客孤發。他夕懷君子，巖間望明月。
道中 陳與義
雨子收還急，溪流直又斜。迢迢傍山路，漠漠滿林花。破水雙鷗影，掀泥百草芽。川原有高下，隨處著人家。
金潭道中 陳與義
晴路籃輿穩，舉頭閑望賒。前岡春泱漭，後嶺雪槎牙。海內兵猶壯，村邊歲自華。客行驚節序，回眼送桃花。
絕句 陳與義
野鴨飛無數，桃花濕滿枝。竹輿鳴細雨，山客有新詩。
甘棠道中 陳與義
笋輿礙石一悠然，正月微風意已便。桃花向來渾不數，山中時見絕堪憐。
將至杉木鋪望野人居 陳與義
春風漠漠野人居，若使能詩我不如。數株蒼檜遮官道，一樹桃花映草廬。
曉發杉木 陳與義
古澤春光淡，高林露氣清。紛紛世上事，寂寂水邊行。客子凋雙鬢，田家自一生。有詩還忘記，無酒却思傾。
先寄邢子友 陳與義
作客經年樂有餘，邵陽歧路不崎嶇。山川好處欹紗帽，桃李香中度笋輿。欲見舊交驚歲月，剩排幽話說艱虞。人間書疏非吾事，一首新詩未可無。
立春日雨 陳與義
衡山縣下春日雨，遠映青山絲樣斜。容易江邊欺客袂，分明沙際濕年華。竹林路隔生新水，古渡船空集亂鴉。未暇獨憂巾一角，西溪當有續開花。
正月十二日至邵州十三日夜暴雨滂沱 陳與義
邵州正月風氣殊，鶉尾之南更山塢。昨日已見三月花，今夜還聞五更雨。牋與天公一破顔，走避北狄趨南蠻。夢到龍門聽澗水，覺來檐溜正潺潺。
初至邵陽逢入桂林使作書問其地之安危 陳與義
湖北彌年所，長沙費月餘。初爲邵陽夢，又作桂林書。老矣身安用，飄然計本疏。管寧遼海上，何得便端居。
舟泛邵江 陳與義
老去作新夢，邵江非舊聞。灘前群鷺起，柁尾川華分。落花棲客鬢，孤舟遡歸雲。快然心自足，不獨避囂紛。
過孔雀灘贈周靜之 陳與義
海內無堅壘，天涯有近親。不辭供笑語，未慣得殷勤。舟楫深宜客，溪山各放春。高眠過灘浪，已寄百年身。
江行晚興 陳與義
曾聽石樓水，今過邵州灘。一笑供舟子，五年經路難。雲間落日淡，山下東風寒。煙嶺叢花照，夕灣群鷺盤。生身後聖哲，隨俗了悲歡。淹旅非吾病，悠悠良足歎。
夜抵貞牟 陳與義
野暝猶聞遠，川明不恨遲。焚山隔岸火，及我繫船時。夜半青燈屋，籬前白水陂。殷勤謝地主，小築欲深期。
晚步 陳與義
畎畝意不釋，出門聊散憂。雨餘山欲近，春半水爭流。衆籟夕還作，孤懷行轉幽。溪西篁竹亂，微徑雜歸牛。
雨 陳與義
雲物澹清曉，無風溪自閑。柴門對急雨，壯觀滿空山。春發蒼茫內，鳥鳴篁竹間。兒童笑老子，衣濕不知還。
今夕 陳與義
今夕定何夕，對此山蒼然。偷生經五載，幽意獨已堅。微陰拱衆木，靜夜聞孤泉。唯應寂寞事，可以送餘年。
暝色 陳與義
殘輝度平野，列岫圍青春。柴門一枝筇，日暮棲心神。暝色著川嶺，高低鬰輪囷。水光忽倒樹，山勢欲傍人。萬化元相尋，幽子意自新。肅肅夜將久，空明動邊垠。田鶴吟相應，我獨無荒鄰。短篇不可就，所寄聊一伸。
貞牟書事 陳與義
留侯辟穀年，漢鼎無餘功。子真策不售，脫迹市門中。神仙非異人，由來本英雄。撫世獨餘事，用舍何必同。眷此貞牟野，息駕吾其終。蒼山雨中高，緣草溪上豐。仲春水木麗，禽鳴清晝風。禍福兩合繩，既解一身空。榮華信非貴，寂寞亦非窮。
山中 陳與義
當復入州寬作期，人間踏地有安危。風流丘壑真吾事，籌策廟堂非所知。白水春陂天澹澹，蒼峯晴雪錦離離。恰逢居士身輕日，正是山中多景時。
入城 陳與義
舴艋泝溪來，款段踏山去。入城緣底事，要識崎嶇路。稻塍白縱橫，茅嶺青盤互。牧兒歌不休，孤客自多懼。士行猶運甓，文公亦習步。我敢忘艱難，衝煙問荒渡。
謝主人 陳與義
春禽勸我歸，主人留我住。一笑謝主人，我自歸無處。擬借溪邊三畝春，結茅依樹不依鄰。伐薪政可煩名士，分米何須待故人。
羅江二絕  其一 陳與義
荒村終日水車鳴，陂北陂南共一聲。灑面風吹作飛雨，老夫詩到此間成。
羅江二絕  其二 陳與義
山翁見客亦欣然，好語重重意不傳。行過竹籬逢細雨，眼明雙鷺立青田。
洛頭書事 陳與義
綸巾古鶴氅，日暮槲林間。誰使翁迎客，應聞屐響山。占年又得熟，勸我不須還。村酒困壯士，水風吹醉顔。
三月二十日聞德音寄李德升席大光新有召命皆寓永州 陳與義
塵隔斗牛三月餘，德音再與萬方初。又蒙天地寬今歲，且掃軒窗讀我書。自古安危關政事，隨時憂喜到樵漁。零陵併起扶顛手，九廟無歸計莫疏。
夏夜 陳與義
遠遊萬事裂，獨立數峯青。明月照山木，荒村饒夜螢。翻翻雲渡漢，歷歷水浮星。遥舍燈已盡，幽人門未扃。
題東家壁 陳與義
斜陽步屧過東家，便置清樽不煮茶。高柳光陰初罷絮，嫩鳧毛羽欲成花。群公天上分時棟，閑客江邊管物華。醉裏吟詩空跌宕，借君素壁落栖鴉。
曳杖 陳與義
柳條一何長，我髮一何短。餘日會有幾，經春卧荒疃。曳杖陂西去，悠然寄蕭散。田垅粲高低，白水一時滿。農夫暮猶作，愧我讀書懶。且復棄今茲，前峯青蹇嵼。
雷行雨庚戌歲聞赦作 陳與義
憶昨炎正中不融，元帥仗鉞臨山東。萬方嗷嗷叫上帝，黄屋已照睢陽宮。嗚呼吾君天所立，豈料四載猶服戎。禹巡會稽不到海，未省駕舶觀民風。定知諫諍有張猛，不可危急無高共。自古美惡周必復，犬羊汝莫窮妖凶。吉語四奏元氣通，德音夜發春改容。雷雨一日遍天下，父老感泣霑其胸。臣少憂國今成翁，欲起荷戟傷疲癃。小遊太一未移次，大樹將軍莫振功。劉琨祖逖未足雄，晏球一戰腥臊空。諸君努力光竹素，天子可使塵常蒙。君不見夷門山頭虎復龍，向來佳氣元葱葱。
開壁置窗命曰遠軒  其一 陳與義
鍾妖鳴吾旁，楊獠舞吾側。東西俱有礙，群盜何時息。丈夫堂堂軀，坐受世褊迫。仙人千仞崗，下視笑予厄。誰能久鬰鬰，持斧破南壁。窗開三尺明，空納萬里碧。巖霏雜川靄，奇變供几席。誰見老書生，軒中岸玄幘。蕩漾浮世裏，超遥送茲夕。倚楹發孤嘯，呼月出荒澤。天公亦粲然，林壑受珠璧。會有鶴駕賓，經過來見客。
開壁置窗命曰遠軒  其二 陳與義
清曉坐南軒，望山頭屢側。居士亦豈癡，飛雲方未息。樂哉此遠俗，亂世免怵迫。那知百戰禍，豈識三空厄。閉門美享睡，開門瞻翠壁。遠客謝主人，分此一窗碧。新晴鳥鳴檐，微暑風入席。蕭然此白首，豈更冒朝幘。誓將老茲地，不復數晨夕。但恨食無肉，臞仙出山澤。蟄雷轉空腸，吐句作圭璧。一笑示鄰家，向來無此客。
開壁置窗命曰遠軒  其三 陳與義
我昨在衡山，傷心衢路側。豈知得此地，一坐數千息。易安生痛定，過美出饑迫。誓言如齊侯，常戒在莒厄。要將萬里身，獨面九年壁。如何不己奈，開窗玩霏碧。招呼面前山，浮翠落衾席。一笑等兒戲，都忘雪侵幘。人生何不娛，今夕定何夕。向來萬頃胸，餘地吞七澤。念此亦細事，未遽瑕生璧。聊使山中人，永記山下客。
傷春 陳與義
廟堂無策可平戎，坐使甘泉照夕烽。初怪上都聞戰馬，豈知窮海看飛龍。孤臣霜髮三千丈，每歲煙花一萬重。稍喜長沙向延閣，疲兵敢犯犬羊鋒。
題水西周三十三壁二首  其一 陳與義
不管先生巾欲摧，雨中艇子便撐開。青山隔岸迎人去，白鷺衝煙送酒來。
題水西周三十三壁二首  其二 陳與義
周子篘中早得春，喚人同渡一溪雲。貪看雨歇前峯變，不覺斟時已十分。
山齋  其一 陳與義
夏郊綠已遍，山齋晝自遲。雲物忽分散，餘碧暮逶迤。寒暑送萬古，榮枯各一時。世紛幸莫及，我麈得常持。
山齋  其二 陳與義
雖愧荷鉏叟，朝來亦不閑。自剪牆角樹，盡納溪西山。經行天下半，送老此窗間。日暮煙生嶺，離離飛鳥還。
散髮 陳與義
百年如寄亦何爲，散髮清狂未足非。南澗題詩風滿面，東橋行藥露霑衣。松花照夏山無暑，桂樹留人吾豈歸。藜杖不當軒蓋用，穩扶居士莫相違。
六月六日夜 陳與義
藴隆豈不壞，凉氣亦徐還。獨立清夜半，疏星蒼檜間。晦明莽相代，天地本長閑。四顧何寥落，微風時動關。
六月十七夜寄邢子友 陳與義
暑雨雖不足，凉風還有餘。樂此城陰夜，何殊山崦居。月明蒼檜立，露下芭蕉舒。試問澄虛閣，今夕復焉如。
觀雨 陳與義
山客龍鍾不解耕，開軒危坐看陰晴。前江後嶺通雲氣，萬壑千林送雨聲。海壓竹枝低復舉，風吹山角晦還明。不嫌屋漏無乾處，正要群龍洗甲兵。
寄大光  其一 陳與義
心折零陵霜入鬢，更修短札問何如。江湖不是無來雁，只慣平生作報書。
寄大光  其二 陳與義
芭蕉急雨三更鬧，客子殊方五月寒。近得會稽消息否，稍傳荆渚路歧寬。
寄德升大光 陳與義
君王優詔起群公，也寘樵夫尺一中。易著青衫隨世事，難將白髮犯秋風。共談太極非無意，能繫蒼生本不同。却倚紫陽千丈嶺，遥瞻黄鵠九霄東。
次韻謝邢九思 陳與義
平生不接里閭歡，豈料相逢虺蜮壇。能賦君推三世事，倦遊我棄七年官。流傳惡語知誰好，勾引新篇得細看。六月山齋當暑令，風霜獨發卷中寒。
村景 陳與義
黄昏吹角聞呼鬼，清曉持竿看牧鵝。蠶上樓時桑葉少，水鳴車處稻苗多。
次周漕示族人韻 陳與義
諫議遺蹤尚可望，曳裾不必效鄒陽。但修天爵膺人爵，始信書堂有玉堂。
水車 陳與義
江邊終日水車鳴，我自平生愛此聲。風月一時都屬客，杖藜聊復寄詩情。
山居二首  其一 陳與義
點檢行年書閥閱，山中共賦幾篇詩。如今未有驚人句，更待秋風生桂枝。
山居二首  其二 陳與義
宅圖不必煩丘令，已卜坡東澗水邊。更與我爲燒藥竈，只愁君要買山錢。
拜詔 陳與義
紫陽山下聞皇牒，地藏階前拜詔書。乍脫綠袍山色翠，新披紫綬佩金魚。
別諸周二首  其一 陳與義
風送孤篷不可遮，山中城裏總非家。臨行有恨君知否，不見籬前稻著花。
別諸周二首  其二 陳與義
隴雲知我欲船開，飛過江東還復回。不似周顒趨闕去，山靈應許却歸來。
題向伯共過峽圖二首  其一 陳與義
旌旗翻日淮南道，興罷歸來雪一船。正有佛光無處著，獨將佳句了山川。
題向伯共過峽圖二首  其二 陳與義
過峽新圖世所傳，峽中猶說泛舟仙。柱天勳業須君了，借我茅齋看十年。
題趙少隱青白堂三首  其一 陳與義
小謝爲州不廢詩，庭中草木有光輝。一林風露非人世，更著梅花相發揮。
題趙少隱青白堂三首  其二 陳與義
使君堂上無俗客，白白青青兩勝流。添得吟詩老居士，千年一笑澤南州。
題趙少隱青白堂三首  其三 陳與義
雪裏芭蕉摩詰畫，炎天梅蕊簡齋詩。它時相見非生客，看倚瑯玕一段奇。
次韻邢九思 陳與義
百年鼎鼎雜悲歡，老去初依六祖壇。玄晏不堪長抱病，子真那復更爲官。山林未必容身得，顔面何宜與世看。白帝高尋最奇事，共君盟了不應寒。
遥碧軒作呈使君少隱時欲赴召 陳與義
我本山中人，尺一喚起趨埃塵。君爲邊城守，作意邀山入窗牖。朝來爽氣如有期，送我憑軒一杯酒。丈夫已忍猿鶴羞，欲去且復斯須留。西峯木脫亂鬟擁，東嶺煙破修眉浮。主人愛客山更好，醉裏一笑驚蠻州。丁寧雲雨莫作厄，明日青山當送客。
石限病起 陳與義
幽人病起山深處，小院鴉鳴日午時。六尺屏風遮宴坐，一簾細雨獨題詩。
同范直愚單履遊浯溪 陳與義
瀟湘之流碧復碧，上有鐵立千尋壁。河朔功就人與能，湖南碑成江動色。文章得意易爲好，書雜矛劍天假力。四百年來如創見，雷公雨師知此石。小儒五載憂國淚，杖藜今日溪水側。欲搜奇句謝兩公，風作浪湧空心惻。
愚溪 陳與義
小閣當喬木，清溪抱竹林。寒聲日暮起，客思雨中深。行李妨幽事，欄干試獨臨。終然遊子意，非復昔人心。
己酉中秋之夕與任才仲醉於岳陽樓上明年十一月二十日南遊過道謁姜光彥出才仲畫軸則寫是夕事也剪燭觀之恍然一笑書八句以當畫記 陳與義
去年中秋洞庭野，寒瑶萬頃兼天瀉。岳陽樓上兩幅巾，月入欄干影瀟灑。世間此影誰能孤，狂如我友人所無。一夢經年無續處，道州還見倚樓圖。
甘泉吳使君使畫史作簡齋居士像居士見之大笑如洞山過水睹影時也戲書三十二字 陳與義
兩眉軒然，意像無寄。而服如此，又不離世。鑑中壁上，處處皆是。簡齋雖傳，文殊無二。
題甘泉書院 陳與義
甘泉坊裏林影黑，吳氏舍前書榜鮮。床座畧容摩詰借，桂枝應待小山傳。兵橫海內猶紛若，風到湖南還穆然。勉效周生述孔業，賦詩吾獨愧先賢。
度嶺一首 陳與義
年律將窮天地溫，兩州風氣此橫分。已吟子美湖南句，更擬東坡嶺外文。隔水叢梅疑是雪，近人孤嶂欲生雲。不愁去路三千里，少住林間看夕曛。
遊秦巖 陳與義
秦巖昧舊聞，勝會非復常。異哉五里秘，發此一日狂。篝燈破大陰，拄杖入仙鄉。散途楊梅實，承磴菡萏房。石液白瑶墮，泉氣青霓翔。度危心欲動，逢衍興未央。眩人黝谷深，覆我翠極長。降登窮田垅，開闔到鞠場。龍遮側岸路，貓護高廩藏。力士倒履空，應真儼成行。碾缺神所吝，帳空仙莫量。水鳴泬寥內，柱立森羅傍。語聞受遠響，力極生微陽。夢中出小竇，立處忽大荒。塵緣信深重，仙事豈渺茫。靈武唐業開，湘濱耀文章。望夷秦政壞，嶺底畏禍殃。隱顯非士意，安危存國綱。且復置此事，更將適何方。賦詩意未愜，吾欲棲僧廊。
戲大光送酒 陳與義
折得嶺頭如玉梅，對花那得欠清杯。不煩白水真人力，便有青州從事來。
次韻謝呂居仁居仁時寓賀州 陳與義
別君不覺歲時荒，豈意相從魑魅鄉。篋裏詩書總零落，天涯形貌各昂藏。江南今歲無胡虜，嶺表窮冬有雪霜。儻可卜鄰吾欲住，草茅爲蓋竹爲梁。
舟行遣興 陳與義
會稽尚隔三千里，臨賀初盤一百灘。殊俗問津言語異，長年爲客路歧難。背人山嶺重重去，照鷁梅花樹樹殘。酌酒柁樓今日意，題詩船壁後來看。
康州小舫與耿伯順李德升席大光鄭德象夜語以更長愛燭紅爲韻得更字 陳與義
萬里衣冠京國舊，一船風雨晉康城。燈前顔面重相識，海內艱難各飽更。天闊路長吾欲老，夜闌酒盡意還傾。明朝古峽蒼煙道，都送新愁入櫓聲。
與大光同登封州小閣 陳與義
去程欲數莽難知，三日封州更作遲。青嶂足稽天下士，錦囊今有嶠南詩。共登小閣春風裏，回望中原夕靄時。萬本梅花爲我壽，一杯相屬未全癡。
登海山樓 陳與義
萬航如鳧鷖，一水如虛空。此地接元氣，壓以樓觀雄。我來自中州，登臨眩沖融。白波動南極，蒼鬢承東風。人間路浩浩，海上春濛濛。遠遊爲兩眸，豈恤勞我躬。仙人欲吾語，薄暮山葱瓏。海清無蜃氣，彼固蓬萊宮。
次韻大光五羊待耿伯順之作 陳與義
康州艇子來不急，過岸櫓聲空復長。百尺樓頭堪望遠，淡煙斜日晚荒荒。
雨中再賦海山樓詩 陳與義
百尺闌干橫海立，一生襟抱與山開。岸邊天影隨潮入，樓上春容带雨來。慷慨賦詩還自恨，徘徊舒嘯却生哀。滅胡猛士今安有，非復當年單父臺。
題長樂亭 陳與義
遠山雲迷顛，近山浄如沐。客子曳竹輿，伊鴉過山麓。我行一何遲，時序一何速。東風所經過，林水一時綠。疏雨忽飛墜，聲在道邊木。淑氣自遠歸，光景變川陸。遥知存存子，明亦戒征軸。霽色雖宜詩，不見此清穆。
和大光道中絕句  其一 陳與義
已費天工十日晴，今朝小雨送潮生。轉頭雲日還如錦，一抹葱瓏畫不成。
和大光道中絕句  其二 陳與義
寂寂孤村竹映沙，檳榔迎客當煎茶。嶺南二月無桃李，夾路松開黄玉花。
題長岡亭呈德升大光 陳與義
久客不忘歸，如頭垢思沐。身行江海濱，夢繞嵩少麓。馬何預得失，鵩何了淹速。匣中三尺水，瘴雨生新綠。胡爲古驛中，坐聽風吟木。既非還吳張，亦異赴洛陸。兩公茂名實，自是宜鼎軸。發發不可遲，帝言頻郁穆。
甘棠驛懷李德升席大光 陳與義
破驛難並休，差池便薪水。山川會心地，還思對君子。道邊千尺榕，午蔭清且美。極知非世用，我愛不能已。東風吹南服，莽莽綠萬里。此地亦可耕，胡爲繭予趾。
贈漳州守綦叔厚 陳與義
過盡蠻荒興復新，漳州畫戟擁詩人。十年去國九行旅，萬里逢公一欠伸。王粲登樓還感慨，紀瞻赴召欲逡巡。繩床相對有今日，剩醉齋中軟脚春。
宿資聖院閣 陳與義
暮投山崦寺，高處絕人羣。遠岫林間見，微泉舍後聞。閣虛雲亂入，江闊野橫分。欲與僧爲記，今年懶作文。
題大龍湫 陳與義
曉行蒼壁中，窮處仍高崖。白龍三百丈，欲下層顛來。映日灑飛雨，繞山行怒雷。潭影納浩蕩，雲氣扶崔嵬。小儒嘆造化，辦此何雄哉。亦知天下絕，尊者所徘徊。三生清凈願，俗緣故難開。踐勝吾豈敢，稽首儻興哀。
雨中宿靈峰寺 陳與義
雁蕩山中逢晚雨，靈峯寺裏借繩床。只應護得綸巾角，還費高僧一炷香。
自黄巖縣舟行入台州 陳與義
宴坐峯前衝雨急，黄巖縣裏借舟遲。百年癡黠不相補，萬事悲歡豈可期。莽莽滄波兼宿霧，紛紛白鷺落山陂。只應江海凄凉地，欠我臨風一賦詩。
過下杯渡 陳與義
夜宿下杯館，朝鳴一棹東。湖平天盡落，峽斷海橫通。冉冉雲隨舸，茫茫鳥棄風。仙人蓬島上，遥見我乘空。
王孫嶺 陳與義
已過長溪嶺更危，伏龍莽莽向川垂。斜陽照見林中石，記得南山隱去時。
泛舟入前倉 陳與義
曾皷鹽田棹，前倉不足言。盡行江左路，初過浙東村。春去花無迹，潮歸岸有痕。百年都幾日，聊復信乾坤。
送熊博士赴瑞安令 陳與義
衣冠衮衮相逢地，草木蕭蕭未變時。聚散同驚一枕夢，悲歡各誦十年詩。山林有約吾當去，天地無情子亦饑。笑領銅章非失計，歲寒心事欲深期。
夜賦 陳與義
抱病喜清夜，形羸心獨開。不知藥鼎沸，錯認雨聲來。歲晚燈燭麗，天長鴻雁哀。書生惜日月，欹枕意茫哉。
喜雨 陳與義
秦望山頭雲，昨日鸞鳳舉。冥冥萬里風，淅淅三更雨。小臣知君憂，起坐聽檐語。風力有去來，龍工雜文武。燈花識我意，一笑相媚嫵。泥翻早朝路，瀰瀰光欲吐。鬰然蒼龍闕，佳氣接南畝。千官次第來，豫色各眉宇。記事以短篇，不工還自許。
醉中 陳與義
醉中今古興衰事，詩裏江湖摇落時。兩手尚堪杯酒用，寸心唯是鬢毛知。稽山擁郭東西去，禹穴生雲朝暮奇。萬里南征無賦筆，茫茫遠望不勝悲。
不見梅花六言 陳與義
荆楚歲時經盡，今年不見梅花。想得蒼煙玉立，都藏江上人家。
梅花二首  其一 陳與義
鐵面蒼髯洛陽客，玉顔紅領會稽仙。街頭相見如相識，恨滿東風意不傳。
梅花二首  其二 陳與義
畫取維摩室中物，小瓶春色一枝斜。夢回映月窗間見，不是桃花與李花。
雨 陳與義
聽雨披夜襟，衝雨踏晨鼓。萬珠絡笋輿，詩中有新語。老龍經秋卧，歲暮始一舉。成功亦何遲，光采變蔬圃。道邊聞井溢，可笑遽如許。舊山百尺泉，不知旱與雨。
瓶中梅 陳與義
明窗凈棐几，玉立耿無鄰。紅綠兩重袂，殷勤滿面春。曾爲庾嶺客，本是洛陽人。老我何顔貌，東風處處新。
除夜 陳與義
疇昔追歡事，如今病不能。等閑生白髮，耐久是青燈。海內春還滿，江南硯不冰。題詩餞殘歲，鍾鼓報晨興。
雨中 陳與義
北客霜侵鬢，南州雨送年。未聞兵革定，從使歲時遷。古澤生春靄，高空落暮鳶。山川含萬古，鬰鬰在樽前。
渡江 陳與義
江南非不好，楚客自生哀。摇檝天平渡，迎人樹欲來。雨餘吳岫立，日照海門開。雖異中原險，方隅亦壯哉。
夙興 陳與義
美哉木枕與菅席，無耐當興戴朝幘。巷南巷北聞鍛聲，舍後舍前唯月色。事國無功端未去，竹輿伊鴉猶昨日。不見武林城裏事，繁華夢覺生荆棘。成壞由來幾古今，乾坤但可著山澤。西湖已無金碧麗，雨抹晴粧尚娛客。會當休日一訪之，摩挲蒼蘚慰崖石。只恐冷泉亭下水，發明白髮增嘆息。
幽窗 陳與義
貧士工用短，壯夫溺於詩。破壁爲幽窗，我筆還得持。高鳥度遺影，風扉語移時。迨我休暇日，與物聊同嬉。古來賢哲人，畎畝策安危。一行或大謬，半隱良亦癡。寄言山中友，即歲以爲期。
題伯時畫溫溪心等貢五馬 陳與義
漠漠河西塵幾重，年來畫馬亦難逢。題詩記著今朝事，同看聯翩五匹龍。
休日馬上 陳與義
休日不自休，騎馬踏荒徑。却扇受景風，今朝我無病。春雲閟晨耀，羣綠澹相映。山川與朝市，一動自一靜。九衢行萬人，誰抱此懷勝。不得與之語，蕭蕭寄孤詠。
題畫 陳與義
分明樓閣是龍門，亦有溪流曲抱村。萬里家山無路入，十年心事有誰論。
題崇蘭圖二首  其一 陳與義
兩公得我色敷腴，藜杖相將入畫圖。我已夢中都識路，秋風舉袂不踟躕。
題崇蘭圖二首  其二 陳與義
奕奕天風吹角巾，松聲水色一時新。山林從此不牢落，照影溪頭共六人。
秋夜獨酌 陳與義
凉秋佳夕天氛廓，河漢之涯秋漠漠。月出未出林彩變，幽人露坐方獨酌。自歌新詞酒如空，天星下飲觥船中。忽思李白不可見，夜半喬木摇西風。百年佳月幾今夕，憂樂相尋老來疾。瓊瑶滿地我影橫，添酒賦詩何可失。
九日示大圓洪智 陳與義
自得休心法，悠然不賦詩。忽逢重九日，無奈菊花枝。
劉大資挽詞二首  其一 陳與義
天柱欹傾日，堂堂墮虜圍。遂聞王蠋死，不見華元歸。一代名超古，千年淚染衣。當時如有繼，猶足變危機。
劉大資挽詞二首  其二 陳與義
一死公餘事，由來虜亦人。使知臨難日，猶有不欺臣。河洛傾遺憤，英雄歎後塵。煌煌中興業，公合冠麒麟。
與智老天經夜坐 陳與義
殘年不復徙他邦，長與兩禪同夜缸。坐到更深都寂寂，雪花無數落窗前。
觀雪 陳與義
無住菴前境界新，瓊樓玉宇總無塵。開門倚杖移時立，我是人間富貴人。
題江參山水橫軸畫俞秀才所藏二首  其一 陳與義
卷中衮衮溪山去，筆下明明開闢初。不肯一褌爲婦計，俞郎作意未全疏。
題江參山水橫軸畫俞秀才所藏二首  其二 陳與義
萬壑分煙高復低，人家隨處有柴扉。此中只欠陳居士，千仞崗頭一振衣。
小閣晨起 陳與義
紙帳不知曉，鴉鳴吾當興。開窗面老松，相對寒崚嶒。幸無公家責，欲懶還不能。汲井頮我面，銅盆旋敲冰。梳頭風入檻，紛散霜滿膺。四瞻郊澤間，蒼煙慘朝凝。却望塔顛日，光景舒層層。乾坤有奇事，變化忽相乘。客來無可語，語此不見應。今晨胡床冷，愧我無毾㲪。
小閣晚望 陳與義
澤國候易變，孟冬乃微和。解襟凭小閣，日暮歸雲多。蒼蒼散草木，莽莽雜山河。荒野蟲亂鳴，長空鳥時過。萬象各無待，唯人顧紛羅。備物以養己，更用干與戈。天風吹我來，衣袂生微波。幽懷眇無寄，蕭瑟起悲歌。
梅花 陳與義
一枝斜映佛前燈，春入銅壺夜不冰。昔歲曾遊大庾嶺，今年聊作小乘僧。
得張正字詩 陳與義
送老茅屋底，天寒人迹稀。一觴猶有味，萬事已無機。歲暮塔孤立，風生鴉亂飛。此時張正字，書札到郊扉。
江梅 陳與義
風雪集歲暮，江梅開不遲。朝來幽窗底，明璫綴青枝。上天播淑氣，百卉分四時。寒村值西子，足以昌吾詩。
雪 陳與義
窮臘見三白，江南無舊聞。天上春已暮，盡日花繽紛。平生雖畏寒，遇雪心所欣。擁裘未敢出，投隙致殷勤。窗戶忽相照，川陵已難分。二儀有巨麗，老我不能文。高吟黄竹詩，薄暮心無垠。浮屠似玉筍，突兀倚重雲。
小閣 陳與義
欄干橫歲暮，徙倚度陰晴。木落太湖近，梅開南紀明。病餘仍愛酒，身後更須名。鸛鶴忽雙起，吾詩還欲成。
元夜 陳與義
今夕天氣佳，上天何澄穆。列宿雨後明，流雲月邊速。空檐垂斗柄，微吹生叢竹。對此不能寐，步繞庭之曲。遥睇浮屠顛，數星紅煜煜。悟知燒燈夕，節意亦滿目。歷代能幾詩，遍賦雜珉玉。栖鴉亦未定，更鳴伴余獨。百年滔滔內，憂樂兩難復。唯應長似今，寂寞送寒燠。
懷天經智老因訪之 陳與義
今年二月凍初融，睡起苕溪綠向東。客子光陰詩卷裏，杏花消息雨聲中。西菴禪伯還多病，北柵儒先只固窮。忽憶輕舟尋二子，綸巾鶴氅試春風。
黄修職雨中送芍藥五枝 陳與義
微雨濕清曉，老夫門未開。煌煌五仙子，並擁翠蕤來。烟脂洗盡不自惜，爲雨歸來更無力。老夫五十尚可癡，憑軒一賦會真詩。
櫻桃 陳與義
四月江南黄鳥肥，櫻桃滿市粲朝暉。赤瑛盤裏雖殊遇，何似筠籠相發揮。
葉柟惠花 陳與義
無住菴中老居士，逢春入定不銜杯。文殊罔明俱拱手，今日花枝喚得迴。
牡丹 陳與義
一自胡塵入漢關，十年伊洛路漫漫。青墩溪畔龍鍾客，獨立東風看牡丹。
盆池 陳與義
三尺清池窗外開，茨菰葉底戲魚回。雨聲轉入浙江去，雲影還從震澤來。
松棚 陳與義
黯黯當窗雲不驅，不教風日到琴書。只今老子風流地，何似茅山陶隱居。